Απόφαση της Επιτροπής

της 23ης Ιουλίου 2003

σχετικά με την κρατική ενίσχυση C 61/2002 που το Ηνωμένο Βασίλειο σχεδιάζει να χορηγήσει για την αύξηση της ικανότητας επανεπεξεργασίας δημοσιογραφικού χαρτιού στο πλαίσιο του προγράμματος WRAP

[κοινοποιηθείσα υπό τον αριθμό Ε(2003) 2010]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2003/814/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα εν λόγω άρθρα(1) και έλαβε υπόψη της τις εν λόγω παρατηρήσεις,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Με επιστολή της 20ής Δεκεμβρίου 2001, που καταχωρήθηκε στις 21 Δεκεμβρίου 2001 με τον αριθμό A/40145, η Επιτροπή έλαβε καταγγελία όσον αφορά σχεδιαζόμενο μέτρο ενίσχυσης εκ μέρους της κυβέρνησης του Ηνωμένου Βασιλείου για την κατασκευή εγκατάστασης επανεπεξεργασίας δημοσιογραφικού χαρτιού βάσει του προγράμματος Waste and Resources Action (πρόγραμμα δράσης απόβλητα και πλουτοπαραγωγικές πηγές), (στο εξής "WRAP"). Η καταγγελία καταχωρήθηκε από την Επιτροπή με τον αριθμό CP 219/01. Ως επακόλουθο της εν λόγω καταγγελίας, η Επιτροπή ζήτησε διευκρινίσεις από το Ηνωμένο Βασίλειο με επιστολή της 24ης Ιανουαρίου 2002, που καταχωρήθηκε με τον αριθμό D/50289. Το Ηνωμένο Βασίλειο απήντησε με επιστολή της 5ης Φεβρουαρίου 2002, που καταχωρήθηκε στις 7 Φεβρουαρίου 2002, με τον αριθμό A/30923. Η Επιτροπή ζήτησε πρόσθετες πληροφορίες με επιστολή της 14ης Φεβρουαρίου 2002 που καταχωρήθηκε με τον αριθμό D/50655. Το Ηνωμένο Βασίλειο απήντησε με επιστολή της 7ης Μαρτίου 2002, που καταχωρήθηκε στις 11 Μαρτίου 2002 με τον αριθμό A/31885.

(2) Με επιστολή της 20ής Μαρτίου 2002, που καταχωρήθηκε στις 20 Μαρτίου 2002 με τον αριθμό A/32132, οι αρχές του Ηνωμένου Βασιλείου κοινοποίησαν στην Επιτροπή σχέδια για την ενίσχυση της ικανότητας επανεπεξεργασίας δημοσιογραφικού χαρτιού βάσει του WRAP. Η κοινοποίηση καταχωρήθηκε με τον αριθμό N 196/02. Η Επιτροπή πληροφόρησε τις αρχές του Ηνωμένου Βασιλείου ότι η κοινοποίηση κρίθηκε ελλιπής και ζήτησε περαιτέρω πληροφορίες με επιστολή της 15ης Μαΐου 2002, που καταχωρήθηκε με τον αριθμό D/52364. Το Ηνωμένο Βασίλειο απήντησε με επιστολή της 14ης Ιουνίου 2002, που καταχωρήθηκε στις 19 Ιουνίου 2002 με τον αριθμό A/34497. Με επιστολή της 26ης Ιουλίου 2002, που καταχωρήθηκε με την ίδια ημερομηνία και τον αριθμό A/35727, το Ηνωμένο Βασίλειο ζήτησε την πραγματοποίηση συνάντησης και συμφώνησε να παραταθεί η προθεσμία λήψης απόφασης εκ μέρους της Επιτροπής μέχρι τις 20 Οκτωβρίου 2002. Στις 29 Αυγούστου 2002 πραγματοποιήθηκε συνάντηση μεταξύ της Επιτροπής και εκπροσώπων της κυβέρνησης του Ηνωμένου Βασιλείου και του προγράμματος WRAP. Το Ηνωμένο Βασίλειο παρείχε πρόσθετες πληροφορίες με επιστολή της 6ης Σεπτεμβρίου 2002 που καταχωρήθηκε στις 9 Σεπτεμβρίου 2002 με τον αριθμό A/36527.

(3) Με επιστολή της 16ης Ιουλίου, που καταχωρήθηκε με την ίδια ημερομηνία και τον αριθμό A/7212, το Ηνωμένο Βασίλειο κοινοποίησε το καθεστώς WRAP. Το εν λόγω καθεστώς καταχωρήθηκε με τον αριθμό N 474/02. Η Επιτροπή αποφάσισε να εγκρίνει μέρος του καθεστώτος και να κινήσει την επίσημη διαδικασία έρευνας όσον αφορά το υπόλοιπο μέρος του καθεστώτος στις 20 Μαρτίου 2003. Η διαδικασία καταχωρήθηκε με τον αριθμό C 21/02 και θα αποτελέσει το αντικείμενο ξεχωριστής απόφασης.

(4) Με επιστολή της 4ης Οκτωβρίου 2002 η Επιτροπή πληροφόρησε το Ηνωμένο Βασίλειο ότι αποφάσισε να κινήσει τη διαδικασία του άρθρου 88 παράγραφος 2 της συνθήκης ΕΚ όσον αφορά το μέτρο ενίσχυσης. Η υπόθεση καταχωρήθηκε με τον αριθμό C 61/02.

(5) Με επιστολή της 24ης Οκτωβρίου 2002, που καταχωρήθηκε στις 14 Νοεμβρίου 2002 με τον αριθμό A/38393, το Ηνωμένο Βασίλειο ζήτησε παράταση της προθεσμίας για την υποβολή των παρατηρήσεών του. Με επιστολή της 15ης Νοεμβρίου 2002, που καταχωρήθηκε με την ίδια ημερομηνία και τον αριθμό A/38470, το Ηνωμένο Βασίλειο απήντησε στην επιστολή με την οποία ενημερώθηκε όσον αφορά την κίνηση της διαδικασίας.

(6) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων. Η Επιτροπή κάλεσε τους ενδιαφερόμενους να υποβάλουν τις παρατηρήσεις τους για την εν λόγω ενίσχυση.

(7) Η Επιτροπή έλαβε παρατηρήσεις από 19 ενδιαφερόμενους σε ένα μήνα. Οι παρατηρήσεις αυτές διαβιβάσθηκαν στο Ηνωμένο Βασίλειο, στο οποίο δόθηκε η ευκαιρία να απαντήσει, με επιστολή της 20ής Ιανουαρίου 2003 που καταχωρήθηκε με τον αριθμό D/50382. Οι παρατηρήσεις του Ηνωμένου Βασιλείου ελήφθησαν με επιστολή της 20ής Φεβρουαρίου 2003, που καταχωρήθηκε στις 21 Φεβρουαρίου 2003 με τον αριθμό A/31417.

(8) Στις 20 Μαρτίου 2003 υπάλληλοι της Επιτροπής πραγματοποίησαν επίσκεψη στο εργοστάσιο χαρτοποιίας της UPM-Kymmene Shotton.

(9) Στις 8 Απριλίου 2003 πραγματοποιήθηκε συνάντηση μεταξύ της Επιτροπής και εκπροσώπων της κυβέρνησης του Ηνωμένου Βασιλείου, της εμπλεκόμενης εταιρείας και του προγράμματος WRAP. Μετά την εν λόγω συνάντηση η Επιτροπή ζήτησε από το Ηνωμένο Βασίλειο πρόσθετες πληροφορίες με επιστολή της 15ης Απριλίου 203 που καταχωρήθηκε με τον αριθμό D/52501.

(10) Το Ηνωμένο Βασίλειο απήντησε με επιστολή της 12ης Μαΐου 2003, που καταχωρήθηκε στις 14 Μαΐου με τον αριθμό A/33317.

(11) Στις 20 Μαΐου 2003 πραγματοποιήθηκε νέα συνάντηση μεταξύ της Επιτροπής και εκπροσώπων της κυβέρνησης του Ηνωμένου Βασιλείου, της εμπλεκόμενης εταιρείας και του προγράμματος WRAP. Μετά την εν λόγω συνάντηση η Επιτροπή ζήτησε πρόσθετες πληροφορίες με την επιστολή D/54603 της 15ης Ιουλίου 2003 και το Ηνωμένο Βασίλειο απέστειλε τις ζητηθείσες πληροφορίες με επιστολές της 23ης Μαΐου 2003 και της 17ης Ιουλίου 2003 που καταχωρήθηκαν με τους αριθμούς A/33640, A/33641 και A/35092.

2. ΠΕΡΙΓΡΑΦΗ ΤΟΥ ΜΕΤΡΟΥ

2.1. Το πρόγραμμα WRAP

(12) Η ενίσχυση χορηγείται στο πλαίσιο του προγράμματος Waste and Resources Action Programme. Σύμφωνα με τις πληροφορίες που υπέβαλε το Ηνωμένο Βασίλειο, το πρόγραμμα και ο εκτελεστικός φορέας του (στο εξής "WRAP") δημιουργήθηκαν με σκοπό να προωθηθεί η αποτελεσματικότητα των αγορών για ανακυκλωμένα υλικά και προϊόντα, ενισχύοντας τη ζήτηση για ανακυκλωμένα υλικά και προϊόντα. Μέλη του WRAP είναι ο φιλανθρωπικός οργανισμός Wastewatch, η ένωση Environmental Services Association, καθώς και το Υπουργείο Περιβάλλοντος, Τροφίμων και Αγροτικών Υποθέσεων. Ο WRAP είναι αρμόδιος για τη χορήγηση της ενίσχυσης και χρηματοδοτείται από την κυβέρνηση για την περίοδο 2001-2004. Ο WRAP ελέγχεται από την κυβέρνηση και εφαρμόζει τις κυβερνητικές πολιτικές, μολονότι έχει τη μορφή ιδιωτικής εταιρείας. Η χρηματοοικονομική ενίσχυση παρέχεται μέσω της εταιρείας Waste and Resources Environmental Body Limited (WREB), που αποτελεί θυγατρική του WRAP, και είναι υπεύθυνη για την επιλογή των δικαιούχων.

(13) Στην προκειμένη περίπτωση, πρόθεση του WRAP είναι να αντιμετωπισθεί το πρόβλημα της απόθεσης υπερβολικά μεγάλων ποσοτήτων απορριμμάτων χαρτιού σε χώρους υγειονομικής ταφής. Στον τομέα του δημοσιογραφικού χαρτιού του Ηνωμένου Βασιλείου υπάρχει σταθερή ζήτηση για ανακυκλωμένα προϊόντα, αλλά, σύμφωνα με το Ηνωμένο Βασίλειο, μια δυσλειτουργία της αγοράς έχει οδηγήσει σε ελλειμματική ικανότητα επανεπεξεργασίας. Το Ηνωμένο Βασίλειο ανέφερε ότι η κύρια αιτία της εν λόγω δυσλειτουργίας της αγοράς είναι η έλλειψη επαρκούς ικανότητας επανεπεξεργασίας για τα απορρίμματα δημοσιογραφικού χαρτιού που έχει δημιουργήσει δυσκολίες όσον αφορά την εξασφάλιση απορριμμάτων χαρτιού κατά την τελευταία δεκαετία και επακόλουθες διακυμάνσεις τιμών(2). Για το λόγο αυτό, η ικανότητα επανεπεξεργασίας δεν αυξάνεται λόγω της έλλειψης εμπιστοσύνης εκ μέρους των επενδυτών. Για να αποκατασταθεί η εν λόγω δυσλειτουργία της αγοράς, ο WRAP αποφάσισε να προσφέρει στήριξη στον ιδιωτικό τομέα προκειμένου να αυξήσει την ικανότητα επανεπεξεργασίας δημοσιογραφικού χαρτιού που χρησιμοποιεί απορρίμματα εφημερίδων και περιοδικών ως πρώτη ύλη.

2.2. Η διαδικασία υποβολής προσφορών

(14) Τον Ιούλιο του 2001, ο WRAP προκήρυξε διαγωνισμό με βάση τις κοινοτικές διαδικασίες για την ανάθεση δημόσιων συμβάσεων(3), με σκοπό να προωθηθεί η δημιουργία ικανότητας επανεπεξεργασίας δημοσιογραφικού χαρτιού. Ο διαγωνισμός έθετε δύο κύριους όρους: πρώτον, η εγκατάσταση επανεπεξεργασίας έπρεπε να παράγει δημοσιογραφικό χαρτί και να βρίσκεται στο Ηνωμένο Βασίλειο. Δεύτερον, η εγκατάσταση επανεπεξεργασίας έπρεπε να χρησιμοποιεί ένα συμφωνημένο ετήσιο όγκο απορριμμάτων χαρτιού ως πρώτη ύλη που να προέρχεται από τα αστικά απόβλητα για όλη τη διάρκεια λειτουργίας της εγκατάστασης. Ο συμφωνημένος όγκος έπρεπε να υπερβαίνει τη συνολική ποσότητα απορριμμάτων χαρτιού που είχε χρησιμοποιήσει ο επιτυχής υποψήφιος σε προηγούμενο ημερολογιακό έτος στις εγκαταστάσεις του παραγωγής δημοσιογραφικού χαρτιού στο Ηνωμένο Βασίλειο. Ο στόχος του WRAP ήταν ο συμφωνημένος όγκος να υπερβεί τις 300000 τόνους ετησίως, και η εγκατάσταση να αρχίσει την παραγωγή το 2003 και στη συνέχεια να επιτύχει πλήρη ικανότητα το ταχύτερο δυνατό. Οι προσφέροντες έπρεπε να προσδιορίσουν το επίπεδο της απαιτούμενης στήριξης για να υποβάλουν τις προτάσεις τους και να επιδείξουν τεχνολογικές εξελίξεις και οφέλη για το περιβάλλον. Επιπλέον, στους όρους του διαγωνισμού προσδιοριζόταν ότι κάθε κοστολόγηση που θα περιλαμβάνεται στις προσφορές θα πρέπει να αφορά μόνο τις δραστηριότητες και επενδύσεις που απαιτούνται για να επιτευχθούν τα ζητούμενα περιβαλλοντικά οφέλη.

(15) Στο πλαίσιο της διαδικασίας του διαγωνισμού, απεστάλη ένας φάκελος προεπιλογής σε πέντε εταιρείες, τέσσερις εκ των οποίων προεπιλέγησαν και έλαβαν πρόσκληση για την υποβολή προσφοράς. Προσφορές τελικά ελήφθησαν από δύο εταιρείες: την Aylesford Newsprint Limited, και την UPM Kymmene-Shotton (στο εξής "Shotton"). Η Aylesford Newsprint ορίσθηκε ως προτιμώμενος προσφέρων τον Νοέμβριο του 2001, αλλά κατά τη διάρκεια των συζητήσεων μεταξύ του WRAP και της Aylesford Newsprint προέκυψε ότι η Aylesford Newsprint δεν θα ήταν σε θέση να αναλάβει τη συμβατική δέσμευση που θα επέτρεπε στο WRAP να επιτύχει τους στόχους του. Για το λόγο αυτό, ο WRAP επανεξέτασε τη θέση του και όρισε τη Shotton ως προτιμώμενο προσφέροντα. Η απόφαση να ορισθεί η Shotton ως προτιμώμενος προσφέρων ελήφθη στις 18 Ιανουαρίου 2002. Στη συνέχεια, πραγματοποιήθηκαν συζητήσεις μεταξύ του WRAP και της Shotton όσον αφορά την ολοκλήρωση των χρηματοδοτικών ρυθμίσεων προκειμένου να προχωρήσουν οι συνολικές επενδύσεις. Η χρηματοδότηση υπόκειται σε υποχρέωση απαλλαγής ως κρατική ενίσχυση. Η συμφωνία χρηματοδότησης τέθηκε σε ισχύ στις 21 Φεβρουαρίου 2002.

(16) Σύμφωνα με το Ηνωμένο Βασίλειο, το γεγονός ότι προκηρύχθηκε διαγωνισμός προκειμένου να εξασφαλισθούν τα περιβαλλοντικά οφέλη με το ελάχιστο απαραίτητο τίμημα, σημαίνει ότι δεν υπάρχει θέμα στρέβλωσης του ανταγωνισμού. Αυτός είναι ο λόγος για τον οποίο οι αρχές του Ηνωμένου Βασιλείου κρίνουν ότι η χρηματοδότηση δεν συνιστά κρατική ενίσχυση. Ωστόσο, προκειμένου να εξασφαλίσουν πλήρη νομική βεβαιότητα, οι αρχές του Ηνωμένου Βασιλείου αποφάσισαν να κοινοποιήσουν το σχέδιο.

2.3. Ο δικαιούχος: Shotton

(17) Η εταιρεία Shotton έχει τη βάση της στο Shotton, Flintshire της Βόρειας Ουαλίας, η οποία αποτελεί περιοχή επιλέξιμη για τη χορήγηση περιφερειακής ενίσχυσης βάσει του άρθρου 87 παράγραφος 3 στοιχείο γ) της συνθήκης ΕΚ. Η Shotton ανήκει στην UPM-Kymmene Corporation, φινλανδική εταιρεία η οποία κατέχει σημαντική θέση στην αγορά χαρτιού. Στον παρόντα τόπο εγκατάστασής της η Shotton διαθέτει δύο μηχανές χαρτοποιίας οι οποίες χρησιμοποιούν τοπικά παραγόμενο χαρτοπολτό που προέρχεται από μη κατεργασμένο ξύλο και ανακυκλωμένα απορρίμματα χαρτιού.

2.4. Το σχέδιο

(18) Βάσει του σχεδίου προτείνεται η προσαρμογή των εγκαταστάσεων παραγωγής προκειμένου να αντικατασταθεί το μη κατεργασμένο ξύλο από απορρίμματα χαρτιού. Προτείνεται επίσης η αναβάθμιση μιας από τις γραμμές αφαίρεσης της μελάνης για το ανακυκλωμένο χαρτί που τροφοδοτεί μία από τις μηχανές χαρτοποιίας. Σύμφωνα με τις αρχές του Ηνωμένου Βασιλείου, χάρη στο εν λόγω σχέδιο η ετήσια κατανάλωση απορριμμάτων χαρτιού θα αυξηθεί κατά 321000 τόνους περίπου σε σύγκριση με την κατανάλωση που επιτεύχθηκε το 2000 στο Ηνωμένο Βασίλειο. Η εν λόγω αύξηση υπερβαίνει το στόχο του WRAP να επιτύχει το 2000 μια καθαρή αύξηση της τάξης των 300000 τόνων ετησίως. Οι προσαρμογές της εγκατάστασης θα ολοκληρωθούν το 2003 και η εγκατάσταση θα τεθεί σε πλήρη λειτουργία το 2005.

(19) Οι αρχές του Ηνωμένου Βασιλείου εξηγούν ότι τα απορρίμματα χαρτιού που θα χρησιμοποιεί η Shotton ως πρώτη ύλη στη διαδικασία παραγωγής δημοσιογραφικού χαρτιού θα προέρχονται από τις τοπικές αρχές και τις εταιρείες διαχείρισης αποβλήτων. Η UPM-Kymmene έχει ως στόχο να συνάψει μακροπρόθεσμες συμβάσεις με τις τοπικές αρχές για το μεγαλύτερο μέρος της πρώτης ύλης τροφοδοσίας της. Αυτό θα επιτρέψει στις τοπικές αρχές να εφαρμόσουν ολοκληρωμένα μακροπρόθεσμα συστήματα συλλογής απορριμμάτων τα οποία προς το παρόν δεν υπάρχουν. Το πλεόνασμα των απορριμμάτων χαρτιού που θα συγκεντρωθον πριν από την ανάθεση του έργου θα αποσταλεί σε άλλα εργοστάσια χαρτοποιίας στο πλαίσιο του ομίλου UPM-Kymmene. Σύμφωνα με το Ηνωμένο Βασίλειο, οι τοπικές αρχές και οι εταιρείες διαχείρισης αποβλήτων θα πρέπει να δημιουργήσουν μια υποδομή για τη συλλογή απορριμμάτων χαρτιού.

(20) Εκτός από το γεγονός ότι η Shotton πρέπει να χρησιμοποιεί ένα συμφωνημένο όγκο απορριμμάτων εφημερίδων και περιοδικών προερχόμενο από τα αστικά απόβλητα ως πρώτη ύλη για τη νέα εγκατάσταση, η ενίσχυση προς την Shotton υπόκειται και σε άλλες περιβαλλοντικές υποχρεώσεις που καθορίζονται στη συμφωνία χρηματοδότησης. Αυτές είναι οι εξής:

α) μείωση των εκπομπών διοξειδίου του άνθρακα κατά 118000 τόνους,

β) ετήσια μείωση 6500 περίπου μετακινήσεων φορτηγών (αυτό σημαίνει ελάχιστη μείωση περίπου 325000 μιλίων φορτηγών κατ' έτος),

γ) ετήσια μείωση 53 τόνων εκπομπών πτητικών οργανικών ενώσεων,

δ) ανακύκλωση συνολικά 54600 m3 νερού επιπλέον.

(21) Σύμφωνα με το Ηνωμένο Βασίλειο, ο κύριος στόχος του σχεδίου του είναι να αυξηθεί η ανακύκλωση δημοσιογραφικού χαρτιού. Ωστόσο, το Ηνωμένο Βασίλειο ισχυρίζεται ότι το σχέδιο επενδύσεων αποφέρει και άλλα περιβαλλοντικά οφέλη, όπως τη μείωση των απορριμμάτων που εναποτίθενται σε χώρους υγειονομικής ταφής(4), τη μείωση των εκπομπών διοξειδίου του άνθρακα και μεθανίου από τους χώρους υγειονομικής ταφής και τη διατήρηση 1,9 εκατ. τόνων μη κατεργασμένης ξυλείας. Επιπλέον, οι αρχές του Ηνωμένου Βασιλείου ισχυρίζονται ότι το εν λόγω σχέδιο θα οδηγήσει στην αύξηση της ζήτησης για ένα μεγάλο ποσοστό των οικιακών αποβλήτων στην εξεταζόμενη περιοχή με σκοπό την ανακύκλωση. Η εν λόγω ζήτηση για απορρίμματα εφημερίδων και περιοδικών, που αποτελούν το 30-40 % των οικιακών αποβλήτων σε βάρος, μπορεί να αποτελέσει μια σταθερή οικονομική βάση για τη δημιουργία και τη διατήρηση ξεχωριστών συλλογών των οικιακών αποβλήτων με σκοπό την ανακύκλωση. Για το λόγο αυτό, μπορεί επίσης να ενισχυθεί η ταυτόχρονη συλλογή άλλων ανακυκλώσιμων υλικών σε πολύ υψηλότερα ποσοστά. Αυτό οδηγεί στο συμπέρασμα ότι η εγκατάσταση θα επιτρέψει την ανακύκλωση μεγαλύτερων ποσοτήτων οικιακών αποβλήτων(5). Ως εκ τούτου θα προκύψουν οφέλη για το περιβάλλον, δεδομένου ότι λιγότερα απορρίμματα θα εναποτίθενται στους χώρους υγειονομικής ταφής.

(22) Οι αρχές του Ηνωμένου Βασιλείου ισχυρίζονται ότι η επένδυση στην εγκατάσταση δημοσιογραφικού χαρτιού θα επιτρέψει στο Ηνωμένο Βασίλειο να πραγματοποιήσει σημαντική πρόοδο όσον αφορά την τήρηση των υποχρεώσεών του στο πλαίσιο της κοινοτικής πολιτικής διαχείρισης αποβλήτων και θα αποφέρει απτά περιβαλλοντικά οφέλη. Λόγω των συγκεκριμένων περιβαλλοντικών οφελών το Ηνωμένο Βασίλειο ισχυρίζεται ότι η ενίσχυση μπορεί να θεωρηθεί ως επενδυτική ενίσχυση βάσει του σημείου 29 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος(6) (στο εξής "πλαίσιο για τις περιβαλλοντικές ενισχύσεις"), όταν οι εταιρείες αναλαμβάνουν επενδύσεις ελλείψει υποχρεωτικών κοινοτικών προτύπων. Σύμφωνα με τις αρχές του Ηνωμένου Βασιλείου δεν επιβάλλεται καμία ειδική υποχρεωτική απαίτηση στους κατασκευαστές δημοσιογραφικού χαρτιού να χρησιμοποιούν ανακυκλωμένα απορρίμματα χαρτιού ως πρώτη ύλη. Όσον αφορά τα πρότυπα για τα λύματα, η νέα επένδυση στην εγκατάσταση δεν περιλαμβάνει πρόσθετες δαπάνες για την επεξεργασία των λυμάτων. Στην περίπτωση των εκπομπών αερίων, υπάρχει μόνον ένα πολύ μικρό μέρος που σχετίζεται με τα υποχρεωτικά πρότυπα εκπομπών. Η εν λόγω επένδυση αφορά την εγκατάσταση εξοπλισμού για την παρακολούθηση εκπομπών και ανέρχεται σε περίπου 35000 λίρες στερλίνες (GBP).

(23) Οι συνολικές δαπάνες του σχεδίου είχαν αρχικά εκτιμηθεί σε 127,9 εκατ. GBP. Το Ηνωμένο Βασίλειο κοινοποίησε 88,2 GBP ως επιλέξιμες δαπάνες βάσει του πλαισίου για τις περιβαλλοντικές ενισχύσεις. Τα υπόλοιπα 39,7 GBP αφορούν την ποσοτική και ποιοτική βελτίωση της παραγωγικής ικανότητας των υπαρχουσών μηχανών χαρτοποιίας και δεν σχετίζονται με την ανακύκλωση.

(24) Σύμφωνα με το Ηνωμένο Βασίλειο, η μετατροπή των υπαρχόντων μηχανημάτων χαρτοποιίας στα νέα μηχανήματα που θα χρησιμοποιούν μόνον απορρίμματα χαρτιού θα έχει ως αποτέλεσμα μια αύξηση των συνολικών κερδών της Shotton ύψους 824000 GBP σε διάστημα πέντε ετών από την ημερομηνία πλήρους λειτουργίας.

(25) Μετά από συζητήσεις με την Επιτροπή που πραγματοποιήθηκαν τον Μάιο του 2003, το Ηνωμένο Βασίλειο τροποποίησε το αρχικό σχέδιο και υπέβαλε πληροφορίες προκειμένου να εξεταστεί το σύνολο του σχεδίου βάσει των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα(7) (στο εξής "κατευθυντήριες γραμμές για τις περιφερειακές ενισχύσεις"). Το συνολικό κόστος του τροποποιημένου επενδυτικού σχεδίου θα ανέλθει σε 125,2 εκατ. GBP.

(26) Η Shotton τροποποίησε το σχέδιό της προκειμένου να κατασκευάσει έναν νέου τύπου καυστήρα λάσπης, με τον οποίο θα επιτευχθούν μεγαλύτερα περιβαλλοντικά οφέλη απ' ό,τι με τον αρχικά προβλεπόμενο. Ο καυστήρας θα παράγει ατμό για τις ενεργειακές ανάγκες της μονάδας. Στο αρχικό σχέδιο, προβλεπόταν ότι ο καυστήρας λάσπης θα λειτουργούσε με βάση τη λάσπη και το φυσικό αέριο. Στο νέο σχέδιο, ο καυστήρας λάσπης θα χρησιμοποιεί, εκτός από τη λάσπη, καύσιμα αποτελούμενα από ανανεώσιμα δασικά κατάλοιπα χαμηλής ποιότητας και προκατεργασμένα οικιακά απόβλητα από τα οποία έχουν ήδη αφαιρεθεί τα ανακυκλώσιμα στοιχεία.

(27) Μετά από αιτήσεις για την παροχή πληροφοριών εκ μέρους της Επιτροπής, το Ηνωμένο Βασίλειο ανέφερε στην τελευταία του επιστολή ότι το σχέδιο θα δημιουργήσει τέσσερις άμεσες θέσεις εργασίας. Επιπλέον, θα δημιουργηθούν 187 έμμεσες θέσεις εργασίας στις γειτονικές ενισχυόμενες περιοχές λόγω της δέσμευσης της Shotton να αγοράζει μεγαλύτερες ποσότητες απορριμμάτων χαρτιού που θα λαμβάνονται από τα οικιακά απόβλητα.

2.5. Τα μέτρα ενίσχυσης

(28) Η Shotton ζήτησε τη χορήγηση ενίσχυσης ύψους 23 εκατ. GBP, ποσό που θα καταβληθεί από την WREB. Το Ηνωμένο Βασίλειο υπέβαλε αντίγραφο της συμφωνίας ενίσχυσης μεταξύ της WREB και της Shotton της 21ης Φεβρουαρίου 2002.

3. ΛΟΓΟΙ ΓΙΑ ΤΟΥΣ ΟΠΟΙΟΥΣ ΚΙΝΗΘΗΚΕ Η ΕΠΙΣΗΜΗ ΔΙΑΔΙΚΑΣΙΑ ΕΡΕΥΝΑΣ

(29) Καταρχήν η Επιτροπή αμφέβαλε εάν η ενίσχυση θα μπορούσε να εκτιμηθεί βάσει του πλαισίου για τις περιβαλλοντικές ενισχύσεις.

(30) Σύμφωνα με τις πληροφορίες που διαθέτει η Επιτροπή, η χρήση απορριμμάτων χαρτιού για την παραγωγή δημοσιογραφικού χαρτιού αποτελεί κατά τα φαινόμενα την τρέχουσα τεχνολογία. Ακόμη και αν υπάρχει περιβαλλοντικό όφελος από τη χρήση απορριμμάτων χαρτιού αντί του πολτού μη κατεργασμένου ξύλου, η Επιτροπή αμφέβαλε εάν η επένδυση θα μπορούσε να θεωρηθεί ως επένδυση κατά την έννοια του σημείου 29 του πλαισίου για τις περιβαλλοντικές ενισχύσεις(8), δεδομένου ότι η Shotton χρησιμοποιεί ήδη απορρίμματα χαρτιού στην υπάρχουσα εγκατάστασή της. Επιπλέον, στόχος της επένδυσης είναι η βελτίωση της κατάστασης του περιβάλλοντος και όχι της περιβαλλοντικής απόδοσης της ίδιας της εταιρείας. Η Επιτροπή αμφέβαλε επίσης εάν μπορεί να δικαιολογηθεί από περιβαλλοντική άποψη ο όρος του διαγωνισμού να πραγματοποιείται η ανακύκλωση στο Ηνωμένο Βασίλειο, δεδομένου ότι τα απορρίμματα χαρτιού δεν αποτελούν επικίνδυνο απόβλητο.

(31) Η Επιτροπή ανέφερε επίσης ότι ανάλογα σχέδια έχουν εγκριθεί βάσει των κατευθυντήριων γραμμών για τις περιφερειακές ενισχύσεις. Στην περίπτωση αυτή, το σχέδιο θα έπρεπε να κοινοποιηθεί βάσει του πολυτομεακού πλαισίου(9), δεδομένου ότι το σχέδιο πληροί τους όρους που τίθενται στο εν λόγω πλαίσιο. Ωστόσο, η Επιτροπή δεν διέθετε επαρκείς πληροφορίες ώστε να εκτιμήσει την περίπτωση βάσει του πλαισίου για τις περιβαλλοντικές ενισχύσεις.

(32) Επιπλέον, ακόμη και αν ίσχυε το σημείο 29 του πλαισίου για τις περιβαλλοντικές ενισχύσεις, η Επιτροπή είχε αμφιβολίες όσον αφορά τον υπολογισμό των επιλέξιμων δαπανών και του ποσού των πλεονεκτημάτων για την ενδιαφερόμενη επιχείρηση.

4. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ

4.1. Εισαγωγή

(33) Η Επιτροπή έλαβε παρατηρήσεις από 19 ενδιαφερόμενα μέρη. Δύο ενδιαφερόμενοι εξέφρασαν την επιθυμία να διατηρηθεί το απόρρητο της ταυτότητάς τους. Στην παρούσα απόφαση θα αναφέρονται ως "παραγωγός χαρτιού Α" και "παραγωγός χαρτιού Β", που υπέβαλε την αρχική καταγγελία. Η Επιτροπή έλαβε επίσης παρατηρήσεις από διάφορα μέλη του Κοινοβουλίου του Ηνωμένου Βασιλείου, καθώς και του Ευρωπαϊκού Κοινοβουλίου, τις οποίες έλαβε υπόψη της κατά το δέον. Ωστόσο, οι εν λόγω παρατηρήσεις δεν εξετάζονται λεπτομερώς στην παρούσα απόφαση, δεδομένου ότι τα άτομα αυτά δεν μπορούν να θεωρηθούν ως ενδιαφερόμενα μέρη κατά την έννοια του άρθρου 1 στοιχείο η) του κανονισμού (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ(10).

4.2. Παρατηρήσεις του παραγωγού χαρτιού Α

Η αγορά χαρτιού

(34) Ο παραγωγός Α είναι ανταγωνιστής της Shotton. Δηλώνει ότι, καταρχήν, η παραγωγή δημοσιογραφικού χαρτιού είναι μια κυκλική βιομηχανία με πλεονάζουσα ικανότητα. Η ζήτηση για δημοσιογραφικό χαρτί εξαρτάται από τη ζήτηση για διαφήμιση, που σχετίζεται στενά με τις επιδόσεις της οικονομίας. Η πλεονάζουσα ικανότητα παραγωγής δημοσιογραφικού χαρτιού είναι πιθανό ότι θα συνεχιστεί για τα επόμενα τουλάχιστον δύο έως τρία έτη. Η Shotton ενδέχεται να αρχίσει την παραγωγή της ήδη στο διάστημα αυτό. Η βιομηχανία δημοσιογραφικού χαρτιού χαρακτηρίζεται από ιδιαίτερα υψηλή ένταση κεφαλαίου και οι επενδύσεις σε νέες ικανότητες τείνουν να πραγματοποιούνται σωρευτικά αλλά όχι με συχνότητα. Συνήθως, οι αποφάσεις σχετικά με το ποσό και το χρονοδιάγραμμα της επένδυσης λαμβάνονται αφού εκτιμηθεί η υφιστάμενη σχέση ικανότητας/ζήτησης, οι επενδύσεις που έχουν ήδη αποφασισθεί από άλλους και η μακροπρόθεσμη τάση ανάπτυξης της αγοράς.

(35) Όσον αφορά την αγορά για νέες ίνες και την αγορά για ανακυκλωμένες ίνες, κανένα από τα εν λόγω προϊόντα δεν πωλείται στην ανοικτή αγορά σε αξιοσημείωτες ποσότητες, δεδομένου ότι οι παραγωγοί δημοσιογραφικού χαρτιού κατά κανόνα έχουν ενσωματωμένες εγκαταστάσεις παραγωγής πολτού. Ως αποτέλεσμα της μεγαλύτερης περιβαλλοντικής ευαισθητοποίησης υπάρχει μια καλά αναπτυγμένη αγορά για χρησιμοποιημένο χαρτί και ανακυκλωμένες ίνες. Οι ανακυκλωμένες ίνες αποτελούν πλέον βασική πρώτη ύλη για τη χαρτοβιομηχανία και μπορούν να επαναχρησιμοποιηθούν μέχρι και έξι φορές, εάν αναμειχθούν με νέες ίνες. Συνήθως, η ανακύκλωση πραγματοποιείται σε πυκνοκατοικημένες περιοχές, λόγω της μεγάλης προσφοράς χαρτιού και τις μικρές αποστάσεις μεταφοράς του. Υπάρχει μια μεγάλη ποικιλία ανακυκλωμένων ινών, και υπολογίζεται ότι περίπου 40-43 εκατ. τόνοι ανακυκλωμένου χαρτιού συλλέγονται ετησίως στην Ευρώπη, πέραν των 350000 τόνων εισαγόμενου ανακυκλωμένου χαρτιού. Το 2000 η βιομηχανία δημοσιογραφικού χαρτιού ως σύνολο χρησιμοποίησε για πρώτη ύλη το 16,9 % της συνολικής ευρωπαϊκής αγοράς ανακυκλωμένων ινών. Περίπου 41 εκατ. τόνοι ανακυκλωμένου χαρτιού χρησιμοποιούνται στο πλαίσιο της γενικής παραγωγής χαρτιού. Σύμφωνα με τον παραγωγό Α υπάρχει η τάση μεταξύ των πελατών να προτιμούν δημοσιογραφικό χαρτί από ανακυκλωμένες ίνες εφόσον οι άλλοι εμπορικοί και τεχνικοί παράγοντες είναι ίσοι ή ανάλογοι για το δημοσιογραφικό χαρτί από νέες ίνες.

Έννοια της ενίσχυσης

(36) Ο παραγωγός χαρτιού Α καλεί την Επιτροπή να κηρύξει την ενίσχυση ασυμβίβαστη με τους κοινοτικούς κανόνες για τις κρατικές ενισχύσεις. Σύμφωνα με τον εν λόγω παραγωγό, η επιχορήγηση συνιστά κρατική ενίσχυση δεδομένου ότι παρέχει πλεονέκτημα σε μια επιλεγμένη εταιρεία, καλύπτοντας τις δαπάνες που θα έπρεπε να επωμισθεί ο ίδιος ο δικαιούχος. Ο παραγωγός Α ισχυρίζεται ότι η χρηματοδότηση δεν ανταποκρίνεται στις απαιτήσεις ενός ιδιώτη επενδυτή.

(37) Ο παραγωγός Α δηλώνει ότι οι όροι που τίθενται στον διαγωνισμό δεν είναι αυστηρά απαραίτητοι για να επιτευχθούν οι περιβαλλοντικοί στόχοι. Ειδικότερα, η απαίτηση όσον αφορά την εγκατάσταση του εργοστασίου στο Ηνωμένο Βασίλειο δεν είναι αναγκαία, δεδομένου ότι υφίσταται σημαντικό διασυνοριακό εμπόριο όσον αφορά το ανακυκλωμένο χαρτί. Οι στόχοι του Ηνωμένου Βασιλείου μπορούν να επιτευχθούν με λιγότερο αρνητικές επιπτώσεις στο εμπόριο μεταξύ των κρατών μελών και στον ανταγωνισμό και λιγότερα προβλήματα. Ο παραγωγός A κρίνει ότι ο WRAP θα έπρεπε να επιχειρήσει την αύξηση των ποσοστών συλλογής, δημιουργώντας ένα σύστημα άμεσης παροχής κινήτρων για τους φορείς συλλογής και διαλογής απορριμμάτων χαρτιού και όχι ευνοώντας μόνον έναν παραγωγό δημοσιογραφικού χαρτιού.

Η στρέβλωση του ανταγωνισμού

(38) Ο παραγωγός Α ισχυρίζεται ότι η χρηματοδότηση ενδέχεται να στρεβλώσει τον ανταγωνισμό στην αγορά δημοσιογραφικού χαρτιού. Η χρηματοδότηση πρώτα απ' όλα θα επηρεάσει τις αποφάσεις των επενδυτών στον τομέα του δημοσιογραφικού χαρτιού. Ως αποτέλεσμα θα υπάρξουν άμεσες επιπτώσεις στον ανταγωνισμό στην αγορά δημοσιογραφικού χαρτιού, καθώς και στο εμπόριο μεταξύ των κρατών μελών, όχι μόνο στην αγορά δημοσιογραφικού χαρτιού αλλά επίσης και στις αγορές προγενέστερου και μεταγενέστερου σταδίου παραγωγής δημοσιογραφικού χαρτιού, συμπεριλαμβανομένης της αγοράς για ανακυκλωμένα χαρτιά. Δεύτερον, η Shotton θα έχει πλεονέκτημα κόστους σε σύγκριση με τους ανταγωνιστές της, δεδομένου ότι δεν θα πρέπει να επωμισθεί όλες τις επενδυτικές δαπάνες σε σχέση με την εγκατάσταση αφαίρεσης μελάνης. Εάν η Shotton λάβει την ενίσχυση θα έχει τη δυνατότητα να δεχθεί χαμηλότερες τιμές για το προϊόν της από ότι οι ανταγωνιστές της, διατηρώντας ταυτόχρονα ένα θετικό ακαθάριστο περιθώριο κέρδους στις πωλήσεις της.

(39) Όσον αφορά μια στρέβλωση στη γεωγραφική αγορά, μολονότι είναι σαφές από προηγούμενες περιπτώσεις ότι η σχετική αγορά θα είναι η αγορά ΕΟΧ, ο παραγωγός Α θεωρεί ότι η αγορά είναι πιο περιορισμένη, λόγω των υψηλών εξόδων μεταφοράς. Ωστόσο, σύμφωνα με τον παραγωγό Α, οι στατιστικές αποδεικνύουν ότι υπάρχουν σημαντικές ενδοκοινοτικές συναλλαγές διασυνοριακού χαρακτήρα όσον αφορά το ανακυκλωμένο χαρτί. Ως συμπέρασμα, ο παραγωγός Α δηλώνει ότι η χρηματοδότηση θα επηρεάσει το ενδοκοινοτικό εμπόριο.

Ύπαρξη δυσλειτουργίας της αγοράς

(40) Ο παραγωγός Α διαφωνεί πλήρως με το γεγονός ότι υφίσταται κακή λειτουργία της αγοράς, που οδηγεί σε ελλειμματική ικανότητα επανεπεξεργασίας στο Ηνωμένο Βασίλειο. Το ανακυκλωμένο χαρτί αποτελεί σπάνιο πόρο, και θα υπάρξει ζήτηση για ανακυκλωμένο χαρτί σε περίπτωση που αυξηθεί η προσφορά.

Δυνατότητα εφαρμογής του πλαισίου για τις περιβαλλοντικές ενισχύσεις

(41) Οι στόχοι του WRAP δεν περιλαμβάνουν μόνο την επίτευξη περιβαλλοντικών στόχων, αλλά αποσκοπούν επίσης στη δημιουργία σταθερών και αποδοτικών αγορών για τα ανακυκλωμένα προϊόντα και υλικά. Τα σημεία 29 και 40 του πλαισίου για τις περιβαλλοντικές ενισχύσεις δεν ισχύουν, δεδομένου ότι ο παραγωγός Α ισχυρίζεται ότι η χρηματοδότηση δεν αποσκοπεί στη βελτίωση προτύπων άμεσα εφαρμόσιμων στον δικαιούχο, ή στην έλλειψη κοινοτικών προτύπων. Η προτεινόμενη ενίσχυση αποσκοπεί απλώς στην τήρηση κοινοτικών προτύπων βάσει της οδηγίας για την υγειονομική ταφή των αποβλήτων(11), που ισχύει άμεσα στο Ηνωμένο Βασίλειο.

(42) Ο παραγωγός Α εκφράζει έντονες αμφιβολίες για το κατά πόσον η Shotton μπορεί να επιτύχει τους στόχους που έχει καθορίσει ο WRAP στο πλαίσιο του συμφωνημένου χρονοδιαγράμματος.

Ορισμός των επιλέξιμων δαπανών βάσει του πλαισίου για τις περιβαλλοντικές ενισχύσεις

(43) Ο παραγωγός Α θεωρεί ότι η επένδυση δεν αφορά μόνο αρχική ενίσχυση, αλλά μεγάλο μέρος της αποτελεί επένδυση αντικατάστασης. Προκειμένου να ενσωματώσει τη νέα γραμμή αφαίρεσης της μελάνης, η Shotton θα πρέπει να ανακατασκευάσει τη γραμμή ινών 1, το οποίο θα συμβεί κατά πάσα πιθανότητα με αύξηση της ικανότητας του υπάρχοντος εξοπλισμού και βελτίωση της ποιότητας της υπάρχουσας γραμμής. Επιπλέον, ο παραγωγός Α θεωρεί ότι η αύξηση της ικανότητας αφαίρεσης της μελάνης στις δηλωθείσες ποσότητες θα απαιτήσει μεγαλύτερη ικανότητα καύσης και αφυδάτωσης της λάσπης από την ήδη υπάρχουσα. Με το νέο εξοπλισμό καύσης και αφυδάτωσης της λάσπης θα καλύπτονται οι συνολικές ανάγκες καύσης και αφυδάτωσης λάσπης όλου του εργοστασίου. Αυτό σημαίνει ότι είτε ο υπάρχων εξοπλισμός θα τεθεί εκτός λειτουργίας και θα αντικατασταθεί πλήρως, είτε ότι θα αντικατασταθεί, και ο προηγούμενος εξοπλισμός θα συντηρηθεί και θα διατηρηθεί για περιπτώσεις ανάγκης. Για το λόγο αυτό, ο παραγωγός Α καταλήγει στο συμπέρασμα ότι η ενίσχυση θα χρησιμοποιηθεί για την αντικατάσταση των υπαρχόντων μηχανημάτων, το οποίο δεν μπορεί να θεωρηθεί ως επιλέξιμη δαπάνη βάσει του πλαισίου για τις περιβαλλοντικές ενισχύσεις.

Δυνατότητα εφαρμογής των κατευθυντήριων γραμμών για τις περιφερειακές ενισχύσεις

(44) Τέλος, ο παραγωγός Α αναφέρει ότι οι κατευθυντήριες γραμμές για τις περιφερειακές ενισχύσεις και το πολυτομεακό πλαίσιο δεν μπορούν να εφαρμοστούν. Ο εν λόγω παραγωγός καλεί την Επιτροπή να λάβει υπόψη της την τρέχουσα και μελλοντική πλεονάζουσα ικανότητα αφαίρεσης της μελάνης στην αγορά δημοσιογραφικού χαρτιού καθώς και το μέγεθος και τη θέση της Shotton συνολικά.

4.3. Παρατηρήσεις του παραγωγού χαρτιού Β

Έννοια της ενίσχυσης

(45) Ο παραγωγός Β ισχυρίζεται ότι το μέτρο συνιστά κρατική ενίσχυση, δεδομένου ότι πληροί τους όρους του άρθρου 87 παράγραφος 1 της συνθήκης. Το γεγονός ότι προκηρύχθηκε ανοικτός διαγωνισμός δεν αλλάζει τίποτε από την άποψη αυτή. Το επιχείρημα ανοικτού διαγωνισμού είναι σχετικό μόνον όταν ο διαγωνισμός έχει ως στόχο τον καθορισμό του αντίτιμου για μια υπηρεσία, ένα έργο ή μια αγορά, προκειμένου να εξασφαλιστεί ότι η αναθέτουσα δημόσια αρχή θα καταβάλει την αγοραία τιμή για την υπηρεσία. Στην προκειμένη περίπτωση, ο WRAP δεν επιθυμεί να αγοράσει υπηρεσία ή αγαθά και, κατά συνέπεια δεν είναι δυνατόν να συναχθεί από το εν λόγω επιχείρημα ότι δεν υφίσταται κρατική ενίσχυση. Η επιχορήγηση είναι σαφές ότι μειώνει το βάρος των εξόδων που θα έπρεπε, υπό κανονικές συνθήκες, να επωμισθεί η Shotton.

(46) Ο παραγωγός Β ισχυρίζεται ότι η ενίσχυση δεν έχει χαρακτήρα κινήτρου, δεδομένου ότι χορηγείται για επένδυση η οποία είναι απαραίτητη στην Shotton προκειμένου να παραμείνει ανταγωνιστική. Η χρήση απορριμμάτων χαρτιού αντί του ξυλοπολτού θα μειώσει τα υψηλά έξοδα παραγωγής, δεδομένου ότι απαιτείται μεγάλη ποσότητα ηλεκτρικής ενέργειας για τη μετατροπή της ακατέργαστης ξυλείας σε ξυλοπολτό σε σύγκριση με τα έξοδα της διαδικασίας για την παραγωγή πολτού ανακυκλωμένων ινών. Επιπλέον, οι τιμές για ακατέργαστη ξυλεία και νέο ξυλοπολτό δεν επιτρέπουν στην εταιρεία να παραμείνει ανταγωνιστική σε μεσοπρόθεσμη και μακροπρόθεσμη βάση, χωρίς να κατεργάζεται σημαντικές ποσότητες απορριμμάτων χαρτιού. Η Shotton κατά πάσα πιθανότητα θα διατηρήσει τις εγκαταστάσεις της για ακατέργαστο πολτό, δεδομένου ότι οι εν λόγω εγκαταστάσεις είναι απαραίτητες για να μπορεί να προσθέτει νέες ίνες στον πολτό. Επιπλέον, η εν λόγω εταιρεία θα αυξήσει μόνο την παραγωγή της προσθέτοντας εγκαταστάσεις επανεπεξεργασίας απορριμμάτων χαρτιού. Κατ' αυτόν τον τρόπο, η θέση της Shotton στην αγορά θα βελτιωθεί σε σύγκριση με ανταγωνιστές της που δεν λαμβάνουν ενίσχυση για τον εκσυγχρονισμό ή την αντικατάσταση των εγκαταστάσεών τους.

Δυνατότητα εφαρμογής του πλαισίου για τις περιβαλλοντικές ενισχύσεις

(47) Ο παραγωγός Β κρίνει ότι η ενίσχυση δεν θα πρέπει να θεωρηθεί ως περιβαλλοντική ενίσχυση, δεδομένου ότι σκοπός της δεν είναι η προστασία του περιβάλλοντος, αλλά απλώς η αναβάθμιση του εξοπλισμού στο επίπεδο της τελευταίας τεχνολογίας. Οι εξαιρέσεις βάσει του άρθρου 87 παράγραφος 3 στοιχείο Γ θα πρέπει να ερμηνευθούν περιοριστικά. Στην προκειμένη περίπτωση, η ενίσχυση τυχαίνει μόνο να έχει θετικές επιπτώσεις στο περιβάλλον, το οποίο σημαίνει ότι το πλαίσιο για τις περιβαλλοντικές ενισχύσεις δεν ισχύει στην προκειμένη περίπτωση. Όσον αφορά τα αναφερθέντα οφέλη για το περιβάλλον (μείωση του διοξειδίου του άνθρακα, ανακύκλωση του νερού, ...). ο παραγωγός Β αναφέρει ότι τα εν λόγω πλεονεκτήματα αποτελούν αυτόματο αποτέλεσμα της προσαρμογής των παλαιών εγκαταστάσεων για την αυξανόμενη επανεπεξεργασία του ανακυκλωμένου χαρτιού. Αναφέρει επίσης ότι τα αναμενόμενα πλεονεκτήματα όσον αφορά τη μείωση των απορριμμάτων που τοποθετούνται στους χώρους υγειονομικής ταφής είναι πολύ αμφίβολα. Η αγορά για μεταχειρισμένο δημοσιογραφικό χαρτί προσφέρει ευκαιρίες πώλησης των απορριμμάτων χαρτιού αντί της τοποθέτησής τους στους χώρους υγειονομικής ταφής, δεδομένου ότι υπάρχει ζήτηση για τα απορρίμματα χαρτιού ως πρώτη ύλη. Επιπλέον, η μετατροπή από την υπάρχουσα θερμομηχανική διαδικασία πολτού στη διαδικασία αφαίρεσης της μελάνης των απορριμμάτων χαρτιού θα αυξήσει την επιβάρυνση των χώρων υγειονομικής ταφής με τη μορφή λάσπης από την αφαίρεση της μελάνης. Η εν λόγω λάσπη περιέχει μεγαλύτερη ποσότητα δυνητικά επιζήμιων υλικών, όπως βαρέα μέταλλα, ανά τόνο.

(48) Ο παραγωγός Β αναφέρει ότι η ενίσχυση σχετίζεται με τη συμμόρφωση σε ισχύοντα κοινοτικά πρότυπα, τα οποία απαιτούν την ανακύκλωση μιας ελάχιστης ποσότητας απορριμμάτων αντί της εναπόθεσής τους στους χώρους υγειονομικής ταφής. Για το λόγο αυτό, δεν πρέπει να επιτραπεί η χορήγηση ενίσχυσης, δεδομένου ότι αφορά αποκλειστικά την τήρηση των υποχρεωτικών προτύπων.

(49) Επιπλέον, σύμφωνα με τον παραγωγό Β, οι επιχειρήσεις οι οποίες συμβάλλουν στην τήρηση των υποχρεωτικών κοινοτικών προτύπων πρέπει να χρησιμοποιούν τις "βέλτιστες διαθέσιμες τεχνικές"(12). Ο παραγωγός Β αναφέρει ότι οι εν λόγω "βέλτιστες διαθέσιμες τεχνικές" συνίστανται στη χρησιμοποίηση απορριμμάτων χαρτιού ως πρώτης ύλης για την παραγωγή δημοσιογραφικού χαρτιού.

Ορισμός των επιλέξιμων δαπανών βάσει του πλαισίου για τις περιβαλλοντικές ενισχύσεις

(50) Σύμφωνα με τον παραγωγό Β, η χορηγούμενη ενίσχυση θα πρέπει να θεωρηθεί ως λειτουργική ενίσχυση και όχι ως επενδυτική, δεδομένου ότι αφορά την απλή αντικατάσταση και τον εκσυγχρονισμό παλαιών εγκαταστάσεων. Βάσει του πλαισίου για τις περιβαλλοντικές ενισχύσεις, η χορήγηση λειτουργικών ενισχύσεων επιτρέπεται μόνον εφόσον οι εν λόγω ενισχύσεις είναι απολύτως απαραίτητες προκειμένου να εφαρμοστεί η κοινοτική στρατηγική για τα απόβλητα και μόνο για τους ρυπαίνοντες. Ο παραγωγός Β ισχυρίζεται επίσης ότι θα μειωθούν οι λειτουργικές δαπάνες της Shotton, δεδομένου ότι η ενίσχυση θα επιτρέψει στη Shotton να αναβαθμίσει το εργοστάσιό της στο επίπεδο της πλέον προηγμένης τεχνολογίας και να χρησιμοποιεί μικρότερες ποσότητες νέου ξυλοπολτού ή ακατέργαστης ξυλείας.

(51) Όσον αφορά την ένταση της ενίσχυσης, ο παραγωγός Β δηλώνει καταρχήν ότι οι δαπάνες που αναφέρει η Shotton δεν είναι όλες επιλέξιμες. Οι τροποποιήσεις των μηχανών χαρτοποιίας της Shotton αντιπροσωπεύουν το κοινό τεχνολογικό επίπεδο. Για το λόγο αυτό, οι δαπάνες της σχετικής επένδυσης δεν μπορούν να θεωρηθούν, στο σύνολό τους ή εν μέρει, ως επιλέξιμες για τη χορήγηση περιβαλλοντικής ενίσχυσης. Επιπλέον, ο παραγωγός Β αναφέρει ότι οι επενδυτικές δαπάνες που θα ληφθούν υπόψη πρέπει να είναι οι καθαρές επιλέξιμες δαπάνες. Ωστόσο, οι δαπάνες ανάλογων σχεδίων είναι κατά 50 % χαμηλότερες από αυτές που αναφέρθηκαν για το εργοστάσιο της Shotton. Οι επενδυτικές δαπάνες, κατά τα φαινόμενα, έχουν διογκωθεί. Ο παραγωγός Β παρατηρεί επίσης ότι η μετατροπή σε μια παραγωγή που συνίσταται στην αφαίρεση της μελάνης από τα απορρίμματα χαρτιού δεν απαιτεί ιδιαίτερες επενδύσεις στις υπάρχουσες γραμμές παραγωγής χαρτιού.

(52) Ο παραγωγός Β υπολογίζει ότι τα πλεονεκτήματα από τις επενδύσεις και τα κέρδη των πρώτων πέντε ετών θα είναι υψηλότερα από αυτά που προτείνει το Ηνωμένο Βασίλειο. Η εκτίμηση αυτή βασίζεται στην πρόβλεψη ότι το κόστος της τοπικής συλλογής απορριμμάτων χαρτιού θα είναι χαμηλό και ότι η ζήτηση για ανακυκλωμένο χαρτί θα αυξηθεί.

Δυνατότητα εφαρμογής των κατευθυντήριων γραμμών για τις περιφερειακές ενισχύσεις

(53) Όσον αφορά μια ενδεχόμενη εκτίμηση της ενίσχυσης βάσει των κατευθυντήριων γραμμών για τις εθνικές περιφερειακές ενισχύσεις, ο παραγωγός Β αναφέρει ότι σκοπός της ενίσχυσης δεν είναι να προωθήσει την περιφερειακή ανάπτυξη, δεδομένου ότι δεν αποσκοπεί στη δημιουργία ή τη διατήρηση θέσεων εργασίας. Επίσης, δεν φαίνεται να έχει θετικές επιπτώσεις στην ανάπτυξη της περιοχής Flintshire. Για το λόγο αυτό, η ενίσχυση δεν θα πρέπει να θεωρηθεί ως περιφερειακή ενίσχυση.

4.4. Παρατηρήσεις της UPM - Shotton

Εισαγωγή

(54) Η Shotton καταρχήν δίνει μια γενική εικόνα των πραγματικών περιστατικών. Η ικανότητα ανακύκλωσης απορριμμάτων χαρτιού του Ηνωμένου Βασιλείου είναι χαμηλότερη από αυτή άλλων βόρειων ευρωπαϊκών χωρών. Η ανακύκλωση χαρτιού θα πρέπει να βελτιωθεί προκειμένου το Ηνωμένο Βασίλειο να τηρήσει τις υποχρεώσεις του βάσει της οδηγίας για την υγειονομική ταφή των αποβλήτων. Ο WRAP εξέτασε το ενδεχόμενο μιας έμμεσης προσέγγισης για την προώθηση της συλλογής απορριμμάτων χαρτιού, αλλά την απέρριψε, δεδομένου ότι δεν θα είχε μακροπρόθεσμο όφελος. Εάν η ενίσχυση αφορούσε μόνο τη συλλογή απορριμμάτων, δεν υπάρχει καμία εγγύηση ότι το προϊόν της συλλογής θα είχε μόνιμη ζήτηση. Επιπλέον, η εν λόγω λύση θα κόστιζε περισσότερο σε μεσοπρόθεσμη βάση. Για το λόγο αυτό ο WRAP επέλεξε να προωθήσει τη ζήτηση απορριμμάτων χαρτιού.

Έννοια της ενίσχυσης

(55) Όσον αφορά τη Shotton, η υπάρχουσα μονάδα είναι ακόμη αποδοτική. Το υπάρχον μηχάνημα πολτού ινών, το οποίο θα παροπλιστεί, έχει ακόμα διάρκεια αποδοτικής λειτουργίας τουλάχιστον δέκα ετών. Οι υπόλοιπες μηχανές χαρτοποιίας έχουν τουλάχιστον 20 έτη διάρκεια λειτουργίας. Δεν υπάρχει κανένας οικονομικός ή νομικός λόγος για τον οποίο τα υπάρχοντα αποδοτικά εργοστάσια, τα οποία δεν χρησιμοποιούν κατά 100 % απορρίμματα εφημερίδων, θα πρέπει να παροπλισθούν ή να προσαρμοστούν στη χρήση απορριμμάτων χαρτιού. Η προκήρυξη διαγωνισμού είχε ως στόχο να εξασφαλιστεί ότι τα έξοδα μετατροπής ενός εύρυθμα λειτουργούντος εργοστασίου σε ένα εργοστάσιο που χρησιμοποιεί μόνον ανακυκλωμένες ίνες θα περιοριστούν στο ελάχιστο απαραίτητο.

(56) Όσον αφορά τη διαδικασία διαγωνισμού, η Shotton καταλήγει στο συμπέρασμα από προηγούμενες αποφάσεις της Επιτροπής, ότι η χορήγηση κρατικών ενισχύσεων για ανακύκλωση επιτρέπεται σε τρεις περιπτώσεις. Μια από αυτές τις περιπτώσεις είναι η κρατική ενίσχυση σε επιχείρηση η οποία δεν υποχρεούται να ανακυκλώνει βάσει των εθνικών ή κοινοτικών προτύπων, αλλά στην οποία, εντούτοις, χορηγούνται κεφάλαια προκειμένου να στηριχθεί η επιχείρηση που πραγματοποιεί την ανακύκλωση. Η κρατική ενίσχυση επιτρέπεται στο βαθμό που υπερβαίνει τις τιμές αγοράς για την εν λόγω δραστηριότητα. Στην περίπτωση αυτή, η εταιρεία ανακύκλωσης παρέχει υπηρεσία γενικού οικονομικού συμφέροντος στο κράτος. Το ποσό της ενίσχυσης θα πρέπει να καθοριστεί λαμβάνοντας υπόψη το κατά πόσον το κράτος καταβάλλει την τιμή αγοράς για την παρεχόμενη υπηρεσία. Στην προκειμένη περίπτωση, το γεγονός ότι προκηρύχθηκε διαγωνισμός αποτελεί εγγύηση ότι καταβλήθηκε η τιμή αγοράς. Για το λόγο αυτό, δεν υπήρξε χορήγηση ενίσχυσης.

(57) Επιπλέον, ο διαγωνισμός ήταν ανοικτός σε εταιρείες εκτός του Ηνωμένου Βασιλείου. Το γεγονός ότι η εταιρεία έπρεπε να είναι εγκατεστημένη στο Ηνωμένο Βασίλειο δικαιολογείται, δεδομένου ότι η επένδυση έχει ως στόχο να αυξήσει την ικανότητα ανακύκλωσης στο Ηνωμένο Βασίλειο. Όλοι οι άλλοι όροι είναι πρωταρχικής σημασίας για να επιτευχθούν οι περιβαλλοντικοί στόχοι του Ηνωμένου Βασιλείου. Ο όρος ότι ο επιτυχής προσφέρων θα πρέπει να είναι κατασκευαστής δημοσιογραφικού χαρτιού δικαιολογείται, δεδομένου ότι το δημοσιογραφικό χαρτί μπορεί να κατασκευαστεί κατά 100 % από απορρίμματα χαρτιού. Ο όρος αυτός επίσης εξυπηρετεί την επίτευξη των περιβαλλοντικών στόχων του Ηνωμένου Βασιλείου. Η απλή συλλογή δημοσιογραφικού χαρτιού δεν αποτελεί ανακύκλωση και διαφέρει από τη χρήση δημοσιογραφικού χαρτιού με οικονομικό και χρήσιμο τρόπο.

Νόθευση του ανταγωνισμού και επιπτώσεις στο εμπόριο

(58) Η ικανότητα της Shotton θα παραμείνει αμετάβλητη μετά τη μετατροπή και το ίδιο θα συμβεί με τα έξοδά της και την ποιότητα του τελικού προϊόντος. Για το λόγο αυτό, η Shotton ισχυρίζεται δεν θα υπάρξουν αρνητικές επιπτώσεις στον ανταγωνισμό.

(59) Η Shotton δεν θα απαλλαγεί από έξοδα τα οποία υπό φυσιολογικές συνθήκες πρέπει να επωμισθεί, δεδομένου ότι το εργοστάσιο είναι απόλυτα αποδοτικό με τον τρόπο που λειτουργεί τώρα και υπολογίζεται ότι θα συνεχίσει να λειτουργεί αποδοτικά επί 10 έως 20 έτη ακόμη.

(60) Η χρηματοδότηση του σχεδίου δεν θα έχει επιπτώσεις στο εμπόριο, δεδομένου ότι η Shotton δραστηριοποιείται στην τοπική αγορά του Ηνωμένου Βασιλείου για την αγορά πρώτων υλών, καθώς και εν μέρει για τις πωλήσεις δημοσιογραφικού χαρτιού (50 % θα παραδίδεται σε πελάτες σε ακτίνα 70 μιλίων από το εργοστάσιο, και η Shotton έχει ως στόχο να παρέχει όλα τα προϊόντα της σε πελάτες στο Ηνωμένο Βασίλειο μέχρι το 2005). Οι χρησιμοποιούμενες πρώτες ύλες επίσης προέρχονται από το Ηνωμένο Βασίλειο. Η Shotton ισχυρίζεται επίσης ότι οι εξαγωγές του Ηνωμένου Βασιλείου όσον αφορά τα απορρίμματα δημοσιογραφικού χαρτιού και περιοδικών προέρχονται από τον νότο του Ηνωμένου Βασιλείου, εκτός της ζώνης επιρροής της Shotton.

(61) Η χρηματοδότηση δεν στρεβλώνει τον ανταγωνισμό, δεδομένου ότι δεν ενισχύει τη θέση της Shotton έναντι άλλων επιχειρήσεων. Δεν θα υπάρξουν αλλαγές στην ικανότητα του εργοστασίου ή τα έξοδα παραγωγής. Η Shotton δεν θα ασκήσει ανταγωνισμό όσον αφορά την υπάρχουσα προσφορά απορριμμάτων δημοσιογραφικού χαρτιού, αλλά θα δημιουργήσει νέα με την ανάκτηση δημοσιογραφικού χαρτιού από τους χώρους υγειονομικής ταφής στο Ηνωμένο Βασίλειο. Η μετατροπή σχετίζεται με το εργοστάσιο πολτού και ο πολτός θα χρησιμοποιείται αποκλειστικά στη Shotton και δεν θα πωλείται σε τρίτα μέρη.

Δυνατότητα εφαρμογής του πλαισίου για τις περιβαλλοντικές ενισχύσεις

(62) Η επένδυση εντάσσεται πλήρως στο πλαίσιο για τις περιβαλλοντικές ενισχύσεις: το σχέδιο αποσκοπεί στην πρόληψη βλαβών στο φυσικό περιβάλλον (σημείο 6). Δεν υπάρχει λόγος να περιοριστούν τα περιβαλλοντικά οφέλη στη μείωση της ρύπανσης, αλλά ακόμη και σε αυτή την περίπτωση, η Shotton τονίζει ότι η επένδυση θα μειώσει σε κάθε περίπτωση τη ρύπανση. Το σχέδιο ανταποκρίνεται επίσης στους στόχους της βιώσιμης ανάπτυξης που αναφέρεται στο σημείο 3 του πλαισίου για τις περιβαλλοντικές ενισχύσεις, δεδομένου ότι προωθεί τη χρησιμοποίηση απορριμμάτων χαρτιού και τη συλλογή άλλων αποβλήτων. Επιπλέον, η επένδυση εναρμονίζεται με το σημείο 36 του πλαισίου για τις περιβαλλοντικές ενισχύσεις δεδομένου ότι αποσκοπεί στην προσαρμογή των μεθόδων παραγωγής προκειμένου να προστατευθεί το περιβάλλον. Σύμφωνα με την Shotton, η επενδυτική ενίσχυση είναι συμβιβάσιμη μέχρι ποσοστού 30 % των επιλέξιμων επενδυτικών δαπανών, ελλείψει υποχρεωτικών κοινοτικών προτύπων, όπως συμβαίνει στην προκειμένη περίπτωση, δεδομένου ότι η Shotton δεν έχει καμία υποχρέωση όσον αφορά την αγορά ή χρησιμοποίηση απορριμμάτων χαρτιού. Το επιχείρημα ότι η επένδυση αφορά δραστηριότητα "τελευταίας τεχνολογίας" δεν έχει νόημα, σύμφωνα με τη Shotton, δεδομένου ότι το υπάρχον εργοστάσιο έχει ακόμη μεγάλη διάρκεια λειτουργίας. Η κατάσταση θα ήταν διαφορετική για μια νέα επένδυση. Χωρίς την ενίσχυση, η Shotton δεν θα είχε κίνητρο να αλλάξει τις μεθόδους παραγωγής της.

Ορισμός των επιλέξιμων δαπανών

(63) Ο υπολογισμός των επιλέξιμων δαπανών πραγματοποιήθηκε κατά τον δέοντα τρόπο. Η Shotton επιμένει ότι οι δαπάνες είναι επενδυτικές δαπάνες και δεν συνιστούν επένδυση αντικατάστασης. Για το λόγο αυτό, όλες οι δαπάνες που θα προκύψουν θα πρέπει να θεωρηθούν ως επιλέξιμες.

Έννοια της υπηρεσίας γενικού οικονομικού συμφέροντος

(64) Η Shotton ισχυρίζεται ότι θα παρέχει υπηρεσία γενικού οικονομικού συμφέροντος, δεδομένου ότι θα βοηθήσει το Ηνωμένο Βασίλειο να εκπληρώσει τις υποχρεώσεις του βάσει του κοινοτικού δικαίου. Το Ηνωμένο Βασίλειο προκήρυξε διαγωνισμό για να εξασφαλίσει την παροχή της εν λόγω υπηρεσίας. Όσον αφορά την εκτέλεση υπηρεσίας γενικού οικονομικού συμφέροντος, η Shotton αναφέρει την υπόθεση FFAD(13), στην οποία η διαχείριση αποβλήτων θεωρήθηκε υπηρεσία γενικού οικονομικού συμφέροντος. Βάσει της υπόθεσης Ferring(14), η χρηματοδότηση αποτελεί μόνο αποζημίωση για την εν λόγω υπηρεσία, η οποία δεν περιέχει στοιχείο κρατικής ενίσχυσης. Εάν το κόστος υπερέβαινε την τιμή αγοράς για την εν λόγω υπηρεσία, η ενίσχυση θα ήταν παρόλα αυτά συμβιβάσιμη βάσει του άρθρου 86 παράγραφος 2 της συνθήκης.

4.5. Παρατηρήσεις από τα άλλα ενδιαφερόμενα μέρη

(65) Παρατηρήσεις υπέβαλαν τα ακόλουθα ενδιαφερόμενα μέρη: Paper Federation of Great Britain, Paper Industry Technical Association, Καθηγητής John Roberts του τμήματος του UMIST(15), Local Authority Advisory Committee, Local Government Association, Greater Manchester Waste Disposal Authority, Cleanaway, St Regis Paper Company, Environmental Industries Commission, Environment Agency, Albion Water Limited, London Remade, Merseyside Waste Disposal Authority, Viridor Credits και Forum for the Future.

Στρέβλωση του ανταγωνισμού

(66) Όσον αφορά τις επιπτώσεις της επένδυσης στον ανταγωνισμό, διάφορα ενδιαφερόμενα μέρη ισχυρίσθηκαν ότι δεν θα υπάρξουν επιπτώσεις στον ανταγωνισμό, δεδομένου ότι η ικανότητα της Shotton δεν θα αυξηθεί. Επίσης, δεν θα υπάρξει αντίκτυπος στις αγορές μεταγενέστερου σταδίου για έτοιμο δημοσιογραφικό χαρτί.

(67) Όσον αφορά τη δυσλειτουργία της αγοράς, η Paper Federation of Great Britain αναφέρει ότι η χρήση ανακτημένου χαρτιού αυξήθηκε κατά 144 % από το 1991. Το δημοσιογραφικό χαρτί αποτελεί το δεύτερο μεγαλύτερο τομέα που χρησιμοποιεί ανακτημένο χαρτί. Οι εισαγωγές αντιστοιχούν στο 65 % της αγοράς και το Ηνωμένο βασίλειο διαθέτει τη μεγαλύτερη αγορά δημοσιογραφικού χαρτιού στην Ευρώπη. Ωστόσο, παρά το εμφανώς μεγάλο επενδυτικό δυναμικό, κατά τη διάρκεια της προηγούμενης δεκαετίας κατασκευάστηκε μόνο μία μηχανή δημοσιογραφικού χαρτιού στο Ηνωμένο Βασίλειο με κυβερνητική επιχορήγηση. Αυτό αποδεικνύει, σύμφωνα με την Paper Federation, ότι υφίσταται σαφής δυσλειτουργία της αγοράς. Η Paper Federation αναφέρει επίσης ότι οι εκδότες εφημερίδων του Ηνωμένου Βασιλείου, καθώς και οι βρετανοί κατασκευαστές δημοσιογραφικού χαρτιού συμφώνησαν με την κυβέρνηση όσον αφορά ορισμένους στόχους για το περιεχόμενο των εφημερίδων σε ανακυκλωμένες ίνες (για παράδειγμα 60 % μέχρι το τέλος του 2001). Ο στόχος για το 2001 έχει επιτευχθεί αλλά όχι αυξάνοντας την ποσότητα ανακτημένων ινών που χρησιμοποιούνται από τους κατασκευαστές δημοσιογραφικού χαρτιού του Ηνωμένου Βασιλείου. Αυτό υπήρξε αποτέλεσμα της αύξησης των εισαγωγών ήδη υποβαθμισμένων ινών, οι οποίες πρέπει να χρησιμοποιούνται συντομότερα απ' ό,τι οι παρθένες ίνες.

Τα περιβαλλοντικά οφέλη του σχεδίου

(68) Τα ενδιαφερόμενα μέρη που αναφέρονται στην αιτιολογική σκέψη 65 αναφέρουν το γεγονός ότι η επένδυση στο εργοστάσιο της Shotton θα μειώσει κατά 1,6 εκατ. τόνους την ποσότητα απορριμμάτων χαρτιού που τοποθετούνται στους χώρους υγειονομικής ταφής. Αυτό θα έχει ως αποτέλεσμα μια μείωση ύψους 352000 τόνων σε εκπομπές διοξειδίου του άνθρακα και μεθανίου. Η χρησιμοποίηση απορριμμάτων χαρτιού ως πρώτης ύλης για δημοσιογραφικό χαρτί θα επιτρέψει την εξοικονόμηση ακατέργαστου πολτού. Για την Environmental Industries Commission, η χρηματοδότηση του WRAP για την επένδυση της Shotton αποτελεί ένα καλό παράδειγμα του τρόπου με τον οποίο οι βιομηχανίες μπορούν να χρησιμοποιήσουν νέες τεχνολογίες για να αντιμετωπίσουν βασικές περιβαλλοντικές προκλήσεις, όπως η αποτελεσματικότερη χρήση πόρων. Η εκτροπή 1,6 εκατ. τόνων απορριμμάτων χαρτιού από τους χώρους υγειονομικής ταφής θα έχει ως αποτέλεσμα την αύξηση του ποσοστού ανακύκλωσης στο Ηνωμένο Βασίλειο κατά 7 %.

(69) Η νέα επένδυση θα οδηγήσει στο κλείσιμο του υπάρχοντος θερμομηχανικού εργοστασίου πολτού υψηλής ενεργειακής έντασης. Αυτό θα έχει ως αποτέλεσμα να μειωθούν οι εκπομπές πτητικών οργανικών ενώσεων κατά 53 τόνους ετησίως. Οι εν λόγω εκπομπές προέρχονται από τα συστατικά στοιχεία του ξύλου και περιέχουν ρητινικά οξέα από το χρησιμοποιούμενο ξύλο κωνοφόρων. Το σχέδιο της Shotton θα εξαλείψει την απόρριψη των εν λόγω τοξικών ενώσεων με τη μορφή τόσο πτητικών όσο και λυμάτων.

(70) Το σχέδιο θα καταστήσει επίσης δυνατή τη μείωση του αριθμού των διαδρομών των φορτηγών κατά 6500. Η εσωτερική αναχρησιμοποίηση νερού θα αυξηθεί κατά 500000 m3 ετησίως. Αυτό θα επιτρέψει τη βελτιστοποίηση της στρατηγικής αξίας των περιορισμένων υδάτινων πόρων σε άλλα σημεία της περιφέρειας. Σύμφωνα με την Albion Water Limited, η χρησιμοποίηση ανακυκλωμένων ινών κατά 100 % από την Shotton θα επιτρέψει την επιβολή στόχων στην Shotton όσον αφορά την κατανάλωση νερού, γεγονός που θα οδηγήσεί στην εξοικονόμηση περίπου 500000 m3 νερού κατεργασίας κατ' έτος.

(71) Η αυξανόμενη ανακύκλωση απορριμμάτων χαρτιού και η μακροπρόθεσμη ανάληψη δέσμευσης από την Shotton να χρησιμοποιήσει τα εν λόγω απορρίμματα χαρτιού, θα επιτρέψει στην περιοχή να δημιουργήσει μια βελτιωμένη υποδομή συλλογής απορριμμάτων. Η ενίσχυση προς την Shotton θεωρείται απαραίτητη προκειμένου να επενδύσει στην καθιέρωση ενός ευρέως συστήματος συλλογής απορριμμάτων από το πεζοδρόμιο, το οποίο θα ευνοήσει τις περιβαλλοντικές υποχρεώσεις του Ηνωμένου Βασιλείου.

5. ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ

Εισαγωγή

(72) Το Ηνωμένο Βασίλειο θεωρεί ότι το σχέδιο εντάσσεται στη γενική περιβαλλοντική πολιτικής της Κοινότητας, ειδικότερα στην πολιτικής διαχείρισης απορριμμάτων, και ότι θα πρέπει να εγκριθεί βάσει του άρθρου 87 παράγραφος 3 στοιχείο γ) της συνθήκης. Το σχέδιο έχει ως στόχο άμεσα περιβαλλοντικά οφέλη, συγκεκριμένα τη δημιουργία μακροπρόθεσμης ζήτησης για απορρίμματα χαρτιού. Το Ηνωμένο Βασίλειο υπογραμμίζει ότι έχει το δικαίωμα να επιλέξει τον καλύτερο δυνατό τρόπο για την επίτευξη των περιβαλλοντικών στόχων, βάσει της αρχής της επικουρικότητας. Η Επιτροπή δεν είναι αρμόδια για να αποφασίσει με ποιόν τρόπο θα πρέπει το Ηνωμένο Βασίλειο να επιτύχει τη μείωση των απορριμμάτων που καταλήγουν στους χώρους υγειονομικής ταφής.

Έννοια της ενίσχυσης

(73) Το Ηνωμένο Βασίλειο υπογραμμίζει ότι η Shotton αποτελεί μια σταθερά αποδοτική και σύγχρονη επιχείρηση, με υψηλή απόδοση των απασχολούμενων κεφαλαίων. Η Shotton επί του παρόντος χρησιμοποιεί δύο διαφορετικά υλικά (παρθένες ίνες και απορρίμματα εφημερίδων), το οποίο δεν θα είναι πλέον δυνατό όταν αρχίσει να χρησιμοποιεί κατά 100 % απορρίμματα χαρτιού. Αυτό συνεπάγεται μια απώλεια ευελιξίας. Η Shotton θα απολέσει το ποιοτικό πλεονέκτημα που της προσφέρει η χρήση του παρόντος μείγματος χαρτιού από άποψη αντοχής του χαρτιού.

(74) Το Ηνωμένο Βασίλειο ισχυρίζεται ότι οι όροι που τίθενται στο διαγωνισμό δεν είναι υπερβολικοί αλλά αποτελούν την ουσία του περιβαλλοντικού σχεδίου που είναι να προωθήσει την ανακύκλωση απορριμμάτων εφημερίδων στο Ηνωμένο Βασίλειο. Με το σχέδιο αυτό, ο WRAP απέβλεπε στην επανόρθωση της συγκεκριμένης δυσλειτουργίας της αγοράς στο Ηνωμένο Βασίλειο, η οποία έγκειται στην ικανότητα ανακύκλωσης και όχι στη συλλογή απορριμμάτων. Η απαίτηση του διαγωνισμού, ο επιτυχής προσφέρων να είναι εγκατεστημένος στο Ηνωμένο Βασίλειο, ανταποκρίνεται στη συγκεκριμένη δυσλειτουργία της αγοράς στο Ηνωμένο Βασίλειο. Η επικέντρωση στο δημοσιογραφικό χαρτί εξηγείται από το γεγονός ότι το δημοσιογραφικό χαρτί αποτελεί μεγάλο μέρος των οικιακών απορριμμάτων και ότι αποτελεί την υψηλότερη βαθμίδα χαρτιού που μπορεί να χρησιμοποιήσει απορρίμματα εφημερίδων και περιοδικών. Δεν υφίσταται περιορισμός όσον αφορά την εθνικότητα ή τον τόπο εγκατάστασης.

(75) Όσον αφορά τις επιπτώσεις στον ανταγωνισμό, αυτές θα μειωθούν στο ελάχιστο, δεδομένου ότι ο WRAP μερίμνησε ώστε ο αποδέκτης της κρατικής ενίσχυσης να λάβει ορισμένα μέτρα για την ελαχιστοποίηση κάθε πιθανού αντίκτυπου στην αγορά. Επιπλέον, το Ηνωμένο Βασίλειο παρεμβαίνει σε ένα σημείο της αλυσίδας προσφοράς, που απαιτεί την ελάχιστη κρατική ενίσχυση με τα μεγαλύτερα περιβαλλοντικά οφέλη.

(76) Το Ηνωμένο Βασίλειο τονίζει επίσης ότι η κατάσταση στο Ηνωμένο Βασίλειο είναι ειδική, δεδομένου ότι υπάρχει μεγάλο έλλειμμα σε ικανότητα ανακύκλωσης, χωρίς μόνιμη ζήτηση. Η Shotton ανέλαβε τη δέσμευση να χρησιμοποιεί αποκλειστικά απορρίμματα χαρτιού από τους χώρους υγειονομικής ταφής. Αυτό σημαίνει ότι δεν θα αυξηθεί ο ανταγωνισμός για απορρίμματα χαρτιού τα οποία ήδη στην παρούσα κατάσταση συλλέγονται για ανακύκλωση. Ακόμη και αν το σχέδιο της Shotton επιτύχει, τα επίπεδα ανακύκλωσης του Ηνωμένου Βασιλείου θα παραμείνουν πολύ χαμηλότερα των ευρωπαϊκών μέσων όρων. Ο αντίκτυπος στον ανταγωνισμό θα ήταν μεγαλύτερος εάν το Ηνωμένο Βασίλειο επρόκειτο να επιδοτήσει τη συλλογή απορριμμάτων χαρτιού. Εάν υπήρχαν μεγαλύτερες ποσότητες απορριμμάτων χαρτιού στην αγορά, οι τιμές θα έπεφταν, χωρίς να υπάρχει εγγύηση ότι η ικανότητα ανακύκλωσης θα αυξανόταν προκειμένου να σταθεροποιηθεί η κατάσταση.

(77) Το Ηνωμένο Βασίλειο ισχυρίζεται ότι δεν θα υπάρξουν επιπτώσεις στην αγορά για παρθένο πολτό, δεδομένου ότι το ξύλο που χρησιμοποιεί η Shotton προέρχεται από την Κρατική Δασική Υπηρεσία (State Forestry Commission) και άλλους ιδιώτες ιδιοκτήτες δασικών εκτάσεων. Η αγορά δημοσιογραφικού χαρτιού (αγορά μεταγενέστερου σταδίου) επίσης δεν θα θιγεί από την ενίσχυση, δεδομένου ότι ο πολτός που παράγεται από την Shotton δεν θα πωλείται σε τρίτους, και δεν θα υπάρξουν αλλαγές στην ικανότητα και στη διάρκεια λειτουργίας του εργοστασίου. Τα χρηματοοικονομικά οφέλη θα είναι ελάχιστα και οι πελάτες της Shotton αναμένεται να παραμείνουν οι ίδιοι. Δεν θα υπάρξει καθαρή αύξηση όσον αφορά τη ροή εσόδων για την Shotton. Ως εκ τούτου, η θέση της δεν θα ενισχυθεί και δεν υπάρχει κίνδυνος νόθευσης του ανταγωνισμού.

(78) Οι επιπτώσεις στο εμπόριο θεωρούνται ελάχιστες. Οι πελάτες είναι τοπικοί, όλες οι πρώτες ύλες ξύλου προέρχονται από τη βορειοδυτική Αγγλία και την Ουαλία, τα απορρίμματα χαρτιού θα συλλέγονται σε ακτίνα 70/100 μιλίων από τη Shotton, και η Shotton έχει ως στόχο να προμηθεύει ουσιαστικά όλα τα προϊόντα της σε πελάτες στο Ηνωμένο Βασίλειο μέχρι το 2005. Οι εξαγωγές απορριμμάτων χαρτιού από το Ηνωμένο Βασίλειο προέρχονται κυρίως από το νοτιοανατολικό τμήμα της χώρας, εκτός της περιοχής επιρροής της Shotton.

(79) Απαντώντας στο επιχείρημα ότι η επένδυση αφορά την τελευταία τεχνολογία, το Ηνωμένο Βασίλειο απαντά ότι αυτό αληθεύει, αλλά ότι η ενίσχυση ήταν απαραίτητη για να επιτευχθούν οι περιβαλλοντικοί στόχοι του Ηνωμένου Βασιλείου. Ακόμη και αν μια νέα μονάδα παραγωγής επένδυε άμεσα σε μηχάνημα που λειτουργεί μόνο με ανακυκλωμένες ίνες, δεν θα υπήρχε οικονομική δικαιολογία για τη μετατροπή ενός υπάρχοντος μηχανήματος, που έχει ακόμα μεγάλη διάρκεια λειτουργίας. Το υπάρχον μηχάνημα θα παροπλισθεί. Χωρίς την ενίσχυση, λόγω των τεχνικών κινδύνων και της χαμηλής απόδοσης, η επένδυση δεν θα είχε πραγματοποιηθεί. Για το λόγο αυτό, η επένδυση δεν είναι εμπορική αλλά περιβαλλοντική. Στην προκειμένη περίπτωση το Ηνωμένο Βασίλειο είναι της άποψης ότι η προτεινόμενη ενίσχυση είναι ανάλογη του περιβαλλοντικού αποτελέσματος και ότι το εν λόγω αποτέλεσμα υπερβαίνει κάθε στρεβλωτική συνέπεια που ενδέχεται να έχει η ενίσχυση στον ανταγωνισμό.

Δυνατότητα εφαρμογής του πλαισίου για τις περιβαλλοντικές ενισχύσεις

(80) Όσον αφορά τη δυνατότητα εφαρμογής του πλαισίου για τις περιβαλλοντικές ενισχύσεις, το Ηνωμένο Βασίλειο θεωρεί ότι δεν υπάρχει λόγος να περιοριστεί η εφαρμογή του εν λόγω πλαισίου στη ρύπανση που προκαλείται από τον δικαιούχο, όπως αναφέρει η Επιτροπή στην απόφασή της να κινήσει την επίσημη διαδικασία έρευνας. Η επένδυση εντάσσεται στους ευρύτερους στόχους του πλαισίου για τις περιβαλλοντικές ενισχύσεις. Επιπλέον, δεν υπάρχουν υποχρεωτικά κοινοτικά πρότυπα που να ισχύουν για την εταιρεία, το οποίο σημαίνει ότι στην προκειμένη περίπτωση ισχύει το σημείο 29 του πλαισίου για τις περιβαλλοντικές ενισχύσεις. Το Ηνωμένο Βασίλειο ισχυρίζεται επίσης ότι η ενίσχυση έχει άμεσες περιβαλλοντικές επιπτώσεις, συγκεκριμένα την εκτροπή αποβλήτων από τους χώρους υγειονομικής ταφής και τη μείωση της ρύπανσης. Το Ηνωμένο Βασίλειο τόνισε επίσης την αποτελεσματική χρησιμοποίηση πόρων (ξύλο και νερό). Τα περιβαλλοντικά οφέλη συνιστούν όρο του διαγωνισμού για τη χορήγηση της ενίσχυσης και θα παρακολουθούνται από ανεξάρτητους εμπειρογνώμονες του WRAP.

(81) Επιπλέον, το πλαίσιο για τις περιβαλλοντικές ενισχύσεις επιτρέπει η ενίσχυση να υπερβαίνει την απλή παροχή βοήθειας στην εταιρεία, προκειμένου η εταιρεία να εκπληρώσει τις υπάρχουσες νομικές υποχρεώσεις της βάσει του κοινοτικού δικαίου. Δεν υφίσταται απαγόρευση όσον αφορά τη χορήγηση ενίσχυσης για τη στήριξη εταιρειών που βοηθούν τα κράτη μέλη να συμμορφωθούν με τις υποχρεώσεις τους βάσει του κοινοτικού δικαίου.

(82) Το Ηνωμένο Βασίλειο αποδεικνύει ότι το σχέδιο εντάσσεται στη γενική περιβαλλοντική πολιτική της UPM-Kymmene. Η Shotton έχει ένα σχέδιο "τοπικού εργοστασίου", το οποίο σημαίνει ότι τα απορρίμματα εφημερίδων θα συλλέγονται σε ακτίνα 100 μιλίων (και αργότερα 70 μιλίων) από τη Shotton. Το δημοσιογραφικό χαρτί θα πωλείται σε ακτίνα 70 μιλίων από το εργοστάσιο. Η Shotton έχει συνάψει μακροπρόθεσμες συμβάσεις με τοπικές αρχές, προκειμένου να παράσχει την απαιτούμενη ασφάλεια και κίνητρα για την πραγματοποίηση επενδύσεων στην ανακύκλωση εφημερίδων και περιοδικών. Οι εν λόγω συμβάσεις έχουν πενταετή μέχρι δεκαετή διάρκεια και οι τιμές γενικά καθορίζονται για μια περίοδο πέντε έως επτά ετών. Η Shotton προτίθεται να αγοράζει κάθε τόνο απορριμμάτων χαρτιού και δημιουργεί μια "κουλτούρα ανακύκλωσης" στην τοπική κοινότητα. Η Shotton βοηθά τις τοπικές αρχές να δημιουργήσουν την απαραίτητη υποδομή για τη συλλογή απορριμμάτων εφημερίδων και έχει ξεκινήσει τοπικές πρωτοβουλίες. Όλες οι εν λόγω δραστηριότητες χρηματοδοτούνται αποκλειστικά από τη Shotton, χωρίς κρατική ενίσχυση.

(83) Όσον αφορά την υποχρεωτική χρήση των βέλτιστων διαθέσιμων τεχνικών που ανέφερε ο παραγωγός χαρτιού Β, το Ηνωμένο Βασίλειο κρίνει ότι αυτές δεν υποχρεώνουν τους παραγωγούς δημοσιογραφικού χαρτιού να χρησιμοποιούν ανακυκλωμένο χαρτί ως πρώτη ύλη, ειδάλλως, η Shotton διαπράττει παράβαση μακροχρόνια. Επιπλέον, το Ηνωμένο Βασίλειο αναφέρει ότι η χρήση ανακυκλωμένου χαρτοπολτού δεν θεωρείται ως "η βέλτιστη διαθέσιμη τεχνική" στη βιομηχανία πολτού και χαρτιού. Δεν υπάρχει επίσης κανένας οικονομικός λόγος για τη μετατροπή με σκοπό τη χρησιμοποίηση απορριμμάτων χαρτιού.

Υπολογισμός των επιλέξιμων δαπανών

(84) Όλες οι επιλέξιμες δαπάνες είναι απαραίτητες προκειμένου να εξασφαλιστούν όλα τα προσδιορισθέντα πλεονεκτήματα. Όσον αφορά τον αριθμό των πλεονεκτημάτων κατά τη διάρκεια της πρώτης πενταετίας, το Ηνωμένο Βασίλειο παραπέμπει στις εξηγήσεις όσον αφορά τα εν λόγω πλεονεκτήματα στην κοινοποίηση και την επακόλουθη αλληλογραφία, όπου το Ηνωμένο Βασίλειο απέδειξε ότι τα οφέλη σχετίζονται με τη μετατροπή για τη χρησιμοποίηση απορριμμάτων χαρτιού κατά 100 %. Ωστόσο, το Ηνωμένο Βασίλειο συμφωνεί να ορισθεί ένας ανεξάρτητος τεχνικός εμπειρογνώμονας ο οποίος θα εκτιμήσει τα καθαρά πλεονεκτήματα και θα αναλάβει να παρακολουθεί την Shotton προκειμένου να εξασφαλιστεί ότι η εν λόγω εταιρεία δεν θα αποκομίσει από το ενισχυόμενο σχέδιο άλλα χρηματοοικονομικά οφέλη από αυτά που αναφέρονται στην προηγούμενη αλληλογραφία(16). Το Ηνωμένο Βασίλειο προσθέτει ότι η Shotton δεν εξασφαλίζει οικονομίες κλίμακας από την αυξανόμενη χρησιμοποίηση ανακυκλωμένων ινών. Το γεγονός ότι τα κέρδη φαίνονται τόσο χαμηλά ενδέχεται να οφείλεται σε παρανόηση της τρέχουσας αποτελεσματικότητας των λειτουργούντων μηχανημάτων πολτού και χαρτιού. Η τρέχουσα χρησιμοποίηση παρθένων ινών από τη Shotton είναι εξαιρετικά αποδοτική.

(85) Υπάρχουν επίσης και άλλες δαπάνες που σχετίζονται με την επένδυση, οι οποίες δεν περιλαμβάνονται στις επιλέξιμες δαπάνες: μία πρόσθετη μηχανή περιτύλιξης, κεφαλαιουχικές δαπάνες ύψους [...](17) για τροχοφόρους κάδους και δαπάνες για τη δημιουργία και τη λειτουργία συστήματος συλλογής απορριμμάτων εφημερίδων από μεγάλο αριθμό τοπικών αρχών. Οι τελευταίες αυτές δαπάνες θεωρούνται ότι υπερβαίνουν κατά πολύ το ποσό της ενίσχυσης κατά τη διάρκεια μιας διετίας. Επιπλέον, η εταιρεία θα πραγματοποιήσει συμβολή [...] προκειμένου να ενθαρρυνθούν οι πρωτοβουλίες συλλογής.

(86) Το Ηνωμένο Βασίλειο τονίζει επίσης το γεγονός ότι η ενίσχυση αποτελεί επενδυτική και όχι λειτουργική ενίσχυση. Η ενίσχυση χορηγείται για μια άπαξ επένδυση προκειμένου να παροπλισθεί το μηχάνημα θερμομηχανικού πολτού και να εγκατασταθεί ένα μηχάνημα που θα χρησιμοποιεί ανακυκλωμένες ίνες κατά 100 %. Για το λόγο αυτό, η ενίσχυση αποτελεί σαφώς "αρχική ενίσχυση".

6. ΕΚΤΙΜΗΣΗ ΤΗΣ ΕΝΙΣΧΥΣΗΣ

6.1. Ύπαρξη ενίσχυσης βάσει του άρθρου 87 παράγραφος 1 της συνθήκης

(87) Βάσει του άρθρου 87 παράγραφος 1 της συνθήκης, "ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό δια της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά κατά το μέτρο που επηρεάζουν τις μεταξύ κρατών συναλλαγές".

(88) Στην προκειμένη περίπτωση, το μέτρο χρηματοδοτείται με κρατικούς πόρους βάσει του προγράμματος WRAP μέσω της θυγατρικής του WREB. Το μέσο χορηγείται σε μεμονωμένο δικαιούχο, την εταιρεία Shotton, για την προσαρμογή και τροποποίηση της υπάρχουσας μονάδας.

Η διαδικασία διαγωνισμού

(89) Στην προκειμένη περίπτωση, η επιχορήγηση προσφέρθηκε μετά την προκήρυξη ανοικτού και ανταγωνιστικού διαγωνισμού. Για το λόγο αυτό, το Ηνωμένο Βασίλειο και η Shotton ισχυρίζονται ότι δεν υφίσταται ενίσχυση, δεδομένου ότι η διαδικασία του διαγωνισμού εξασφαλίζει ότι έχει καταβληθεί η τιμή αγοράς.

(90) Ακόμη και αν μια διαδικασία διαγωνισμού εξασφαλίζει ότι η ενίσχυση περιορίζεται στο ελάχιστο, ο δικαιούχος αποκομίζει πλεονέκτημα μέσω του διαγωνισμού. Θα πρέπει να σημειωθεί ότι τα πλεονεκτήματα συνήθως ορίζονται ως μέτρα, τα οποία, με διάφορους τρόπους, μειώνουν τις επιβαρύνσεις οι οποίες συνήθως περιλαμβάνονται στον προϋπολογισμό μίας επιχείρησης(18). Η Shotton επωφελείται αναντίρρητα από την ενίσχυση, δεδομένου ότι θα λάβει χρήματα για νέο εξοπλισμό με μεγαλύτερη διάρκεια λειτουργίας από τον τρέχοντα εξοπλισμό της.

(91) Ακόμη και σε περίπτωση ανοικτού και ανταγωνιστικού διαγωνισμού, θα πρέπει να εξεταστεί εάν η σύναψη συμβάσεων από το κράτος αποτελεί συνήθη εμπορική συναλλαγή, στην οποία το κράτος ενεργεί ως φορέας της αγοράς. Εάν όχι, η σύμβαση ενδέχεται να περιέχει στοιχεία κρατικής ενίσχυσης. Σύμφωνα με την πάγια νομολογία, το άρθρο 87 παράγραφος 1 δεν κάνει καμία διάκριση ανάλογα με τα αίτια ή τους στόχους της εξεταζόμενης ενίσχυσης αλλά ορίζει την ενίσχυση σε σχέση με τα αποτελέσματά της.

(92) Στην προκειμένη περίπτωση, υπήρξε ανοικτός διαγωνισμός, στο πλαίσιο του οποίου το Ηνωμένο Βασίλειο υπέβαλε σε παραγωγό δημοσιογραφικού χαρτιού την υποχρέωση να χρησιμοποιεί συγκεκριμένη ποσότητα απορριμμάτων χαρτιού για την παραγωγή δημοσιογραφικού χαρτιού επ' ανταμοιβή. Το κίνητρο της επιλογής των αρχών του Ηνωμένου Βασιλείου να χρηματοδοτήσουν την ανακύκλωση απορριμμάτων χαρτιού είναι το γεγονός ότι η εκτροπή των απορριμμάτων χαρτιού από το ρεύμα αστικών αποβλήτων θα οδηγήσει σε σημαντική μείωση των απορριμμάτων που καταλήγουν στους υγειονομικούς όρους ταφής και ότι αυτό θα βοηθήσει το Ηνωμένο Βασίλειο να εκπληρώσει τις δεσμεύσεις του βάσει της κοινοτικής οδηγίας για την υγειονομική ταφή των αποβλήτων(19).

(93) Βάσει των εν λόγω παρατηρήσεων, η Επιτροπή κρίνει ότι το Ηνωμένο Βασίλειο δεν ενήργησε ως ιδιώτης επενδυτής αγοράς, αλλά ως δημόσια αρχή, με περιβαλλοντικές επιδιώξεις. Ως εκ τούτου, η Επιτροπή καταλήγει στο συμπέρασμα ότι το μέτρο είναι κρατικό και δεν μπορεί να θεωρηθεί ως εμπορική συναλλαγή.

Χαρακτηρισμός ως υπηρεσία γενικού οικονομικού συμφέροντος

(94) Η Shotton ισχυρίζεται ότι βοηθά το Ηνωμένο Βασίλειο να επιτύχει τα περιβαλλοντικά της πρότυπα και να αποκαταστήσει μία συγκεκριμένη δυσλειτουργία της αγοράς. Στην περίπτωση αυτή, η Shotton θα παρείχε υπηρεσία γενικού οικονομικού συμφέροντος στο κράτος.

(95) Στην απόφασή της να κινήσει την επίσημη διαδικασία έρευνας, η Επιτροπή εξέφρασε τις αμφιβολίες της όσον αφορά τους όρους του διαγωνισμού, τους οποίους έκρινε ως υπερβολικούς. Συγκεκριμένα, οι όροι όσον αφορά την εγκατάσταση του επιτυχούς προσφέροντος στο Ηνωμένο Βασίλειο και τη χρησιμοποίηση συγκεκριμένης ποσότητας απορριμμάτων χαρτιού για την παραγωγή δημοσιογραφικού χαρτιού κρίθηκαν ως υπερβολικοί.

(96) Οι αμφιβολίες της Επιτροπής επιβεβαιώθηκαν από τους παραγωγούς χαρτιού Α και Β. Το Ηνωμένο Βασίλειο και η Shotton στις παρατηρήσεις τους ισχυρίστηκαν ότι οι όροι που τίθενται στο διαγωνισμό είναι πρωταρχικής σημασίας για να επιτευχθούν οι περιβαλλοντικοί στόχοι: το Ηνωμένο Βασίλειο ανέφερε, συγκεκριμένα, ότι το δημοσιογραφικό χαρτί αποτελεί μεγάλο μέρος των οικιακών αποβλήτων. Το δημοσιογραφικό χαρτί αποτελεί την ανώτερη ποιότητα χαρτιού για την οποία μπορούν να χρησιμοποιηθούν απορρίμματα εφημερίδων και περιοδικών. Ο όρος όσον αφορά την εγκατάσταση του επιτυχούς προσφέροντα στο Ηνωμένο Βασίλειο ανταποκρίνεται στη συγκεκριμένη δυσλειτουργία της αγοράς που υφίσταται στην εν λόγω χώρα.

(97) Οι υπηρεσίες γενικού οικονομικού συμφέροντος θα πρέπει να προσφέρονται σε όλους τους πολίτες και να είναι απαραίτητες για τον πολίτη(20). Αυτή θα ήταν η περίπτωση μίας υπηρεσίας που συνίσταται στη συλλογή απορριμμάτων χαρτιού. Αλλά αυτό δεν συμβαίνει στην προκειμένη περίπτωση, δεδομένου ότι ο διαγωνισμός δεν αφορούσε τη συλλογή απορριμμάτων χαρτιού, αλλά τη συγκέντρωση συγκεκριμένης ποσότητας απορριμμάτων για την επανεπεξεργασία τους σε δημοσιογραφικό χαρτί.

(98) Η δημιουργία υποδομής, η οποία δεν είναι οικονομικά αποδοτική, θα μπορούσε να αποτελεί υπηρεσία γενικού οικονομικού συμφέροντος, εφόσον δεν ευνοεί μια ορισμένη επιχείρηση, είναι απαραίτητη για την παροχή μιας υπηρεσίας την οποία, υπό κανονικές συνθήκες, πρέπει να παρέχει το κράτος στο κοινό και περιορίζεται στις ανάγκες της εν λόγω υπηρεσίας, ή εφόσον η αγορά δεν θα ήταν ποτέ σε θέση να εξασφαλίσει την παροχή της υπηρεσίας υπό τους ίδιους όρους(21). Σύμφωνα με την Επιτροπή, η έννοια της υπηρεσίας γενικού οικονομικού συμφέροντος (ΥΓΟΣ) χρησιμοποιείται καταχρηστικά εάν η οικονομική δραστηριότητα δεν παρουσιάζει συγκεκριμένα χαρακτηριστικά όσον αφορά άλλες οικονομικές δραστηριότητες, ή όταν η αγορά αναπτύσσει ήδη κατά τρόπο ικανοποιητικό την εξεταζόμενη οικονομική δραστηριότητα(22).

(99) Στην προκειμένη περίπτωση, η επενδυτική ενίσχυση ευνοεί μία μόνο επιχείρηση, και η εξεταζόμενη υπηρεσία, η οποία δεν είναι απλώς η ανακύκλωση απορριμμάτων χαρτιού, αλλά η παραγωγή δημοσιογραφικού χαρτιού βάσει καθορισμένης ποσότητας απορριμμάτων χαρτιού, δεν αποτελεί υπηρεσία την οποία υπό κανονικές συνθήκες θα παρείχε το κράτος. Επιπλέον, είναι μάλλον απίθανο ότι η αγορά δεν θα ήταν σε θέση να εξασφαλίσει την παροχή της υπηρεσίας υπό τους ίδιους όρους, διότι υπάρχει μια σαφής δυσλειτουργία της αγοράς. Οι παρατηρήσεις που υπέβαλαν οι παραγωγοί Α και Β δείχνουν σαφώς ότι δεν υφίσταται πραγματική δυσλειτουργία στην αγορά ανακύκλωσης απορριμμάτων χαρτιού. Τα απορρίμματα χαρτιού αποτελούν σπάνιο πόρο και αποτελούν την πρώτη ύλη τελευταίας τεχνολογίας για την παραγωγή δημοσιογραφικού χαρτιού. Εάν υπάρχει κάποια δυσλειτουργία της αγοράς, αυτή εντοπίζεται στη συλλογή απορριμμάτων χαρτιού και στην κυκλική φύση των τιμών. Ωστόσο, ο διαγωνισμός δεν σχεδιάστηκε με αυτό τον τρόπο: στόχος του ήταν η παραγωγή δημοσιογραφικού χαρτιού και ο επιτυχής προσφέρων έπρεπε να είναι εγκατεστημένος στο Ηνωμένο Βασίλειο.

(100) Τέλος, θα πρέπει να σημειωθεί ότι το Ηνωμένο Βασίλειο δεν επικαλέσθηκε την έννοια της υπηρεσίας γενικού οικονομικού συμφέροντος.

(101) Ως εκ τούτου, η Επιτροπή καταλήγει στο συμπέρασμα ότι η εξεταζόμενη υπηρεσία δεν αποτελεί υπηρεσία γενικού οικονομικού συμφέροντος, και ότι το άρθρο 86 παράγραφος 2 της συνθήκης δεν ισχύει στην προκειμένη περίπτωση.

Νόθευση του ανταγωνισμού

(102) Για να θεωρηθεί ότι μια ενίσχυση εμπίπτει στο άρθρο 87 παράγραφος 1 της συνθήκης, το μέτρο θα πρέπει να νοθεύει ή να απειλεί να νοθεύσει τον ανταγωνισμό.

(103) Οι παραγωγοί χαρτιού Α και Β ανέλυσαν το ενδεχόμενο νόθευσης του ανταγωνισμού. Ο παραγωγός Α αναφέρει ότι η Shotton θα έχει πλεονέκτημα κόστους σε σύγκριση με άλλους ανταγωνιστές, δεδομένου ότι δεν θα πρέπει να επωμισθεί όλες τις επενδυτικές δαπάνες σε σχέση με την εγκατάσταση αφαίρεσης της μελάνης από τον πολτό. Η θέση της Shotton θα βελτιωθεί σε σύγκριση με ανταγωνιστές της που δεν λαμβάνουν ενίσχυση για τον εκσυγχρονισμό ή την αντικατάσταση των εγκαταστάσεών τους.

(104) Το Ηνωμένο Βασίλειο και η Shotton ισχυρίστηκαν ότι η Shotton δεν θα απαλλαγεί από δαπάνες στις οποίες θα έπρεπε κανονικά να υποβληθεί, δεδομένου ότι το εργοστάσιο είναι απόλυτα αποδοτικό στην παρούσα μορφή του, και έχει ακόμα άλλα 10 έως 20 έτη λειτουργίας. Η ικανότητα της Shotton θα παραμείνει αμετάβλητη μετά τη μετατροπή, όπως επίσης και τα έξοδά της και η ποιότητα του τελικού προϊόντος. Τα οφέλη ως αποτέλεσμα της ενίσχυσης είναι ελάχιστα και δεν θα υπάρξει καθαρή αύξηση των εσόδων της Shotton. Η θέση της Shotton δεν θα ενισχυθεί. Η Shotton και το Ηνωμένο Βασίλειο ισχυρίζονται ότι, ως εκ τούτου, δεν θα υπάρξουν αρνητικές επιπτώσεις στον ανταγωνισμό.

(105) Η Επιτροπή κρίνει ότι υπάρχει σοβαρός κίνδυνος νόθευσης του ανταγωνισμού, δεδομένου ότι η ενίσχυση θα χορηγηθεί σε μία μόνον επιχείρηση, η οποία θα επωφεληθεί της ενίσχυσης για να εκσυγχρονίσει τον εξοπλισμό της και τη διαδικασία παραγωγής της. Εάν η Shotton είχε εκτελέσει το σχέδιο χωρίς ενίσχυση, θα ήταν σε πολύ χειρότερη θέση από τους ανταγωνιστές της. Ως εκ τούτου, η Επιτροπή κρίνει ότι η ενίσχυση θα απαλλάξει την Shotton από έξοδα τα οποία θα έπρεπε να επωμισθεί προκειμένου να παραμείνει ανταγωνιστική ή να προσαρμόσει τις εγκαταστάσεις της σε διαφορετικές πρώτες ύλες, γεγονός που οδηγεί σε ενίσχυση της θέσης της έναντι άλλων επιχειρήσεων.

Επιπτώσεις στο εμπόριο

(106) Οι παραγωγοί χαρτιού Α και Β κατέδειξαν σαφώς ότι υπάρχουν σημαντικές διασυνοριακές συναλλαγές όσον αφορά το ανακτημένο χαρτί και παρείχαν τα απαραίτητα στοιχεία για την υποστήριξη του εν λόγω επιχειρήματος. Πράγματι, μια πολύ μεγάλη ποσότητα της κατανάλωσης χαρτιού στο Ηνωμένο Βασίλειο είναι εισαγόμενη, κυρίως από άλλα κράτη μέλη. Ο παραγωγός Α απέδειξε ότι θα υπάρξουν άμεσες συνέπειες στο εμπόριο μεταξύ των κρατών μελών, όχι μόνο στην αγορά δημοσιογραφικού χαρτιού, αλλά επίσης σε αγορές προγενέστερου και μεταγενέστερου σταδίου προς το δημοσιογραφικό χαρτί.

(107) Αντίθετα, η Shotton και το Ηνωμένο Βασίλειο ισχυρίστηκαν ότι το προτεινόμενο μέτρο ενίσχυσης δεν θα έχει επιπτώσεις στο εμπόριο μεταξύ των κρατών μελών. Η Shotton αναπτύσσει δραστηριότητες στην τοπική αγορά του Ηνωμένου Βασιλείου για την αγορά πρώτων υλών, καθώς και εν μέρει για τις πωλήσεις δημοσιογραφικού χαρτιού. Το Ηνωμένο Βασίλειο και η Shotton πρόσθεσαν επίσης ότι οι εξαγωγές του Ηνωμένου Βασιλείου σε απορρίμματα δημοσιογραφικού χαρτιού και περιοδικών προέρχονται από το Νότο του Ηνωμένου Βασιλείου, εκτός της περιοχής επιρροής της Shotton.

(108) Όπως απεικονίζεται στον κατωτέρω πίνακα, τα απορρίμματα χαρτιού είναι προϊόν το οποίο αποτελεί αντικείμενο διεθνών συναλλαγών. Οι στατιστικές από τη Συνομοσπονδία Ευρωπαϊκών Χαρτοβιομηχανιών (Confederation of the European Paper Industry - CEPI) της οποίες υπέβαλε ο παραγωγός Β αποδεικνύουν ότι υπάρχει διασυνοριακό εμπόριο όσον αφορά το έτοιμο δημοσιογραφικό χαρτί και τα απορρίμματα χαρτιού(23).

>PIC FILE= "L_2003314EL.004101.TIF">

(109) Για το λόγο αυτό, η Επιτροπή κρίνει ότι το σχεδιαζόμενο μέτρο μπορεί να επηρεάσει το εμπόριο μεταξύ κρατών μελών.

(110) Σύμφωνα με την Επιτροπή και την πάγια νομολογία, οι επιπτώσεις στο εμπόριο δεν πρέπει να είναι "πραγματικές". Προκειμένου να εκτιμηθεί εάν το μέτρο όντως επηρεάζει το μεταξύ κρατών μελών εμπόριο, αρκεί να αποδειχθεί ότι το μέτρο είναι "ικανό" να επηρεάσει το εμπόριο(24). Δεν είναι απαραίτητο να αποδειχθεί ότι η δικαιούχος επιχείρηση αναπτύσσει η ίδια διασυνοριακές δραστηριότητες. Όταν χορηγείται ενίσχυση, η εσωτερική παραγωγή ενός προϊόντος μπορεί να διατηρείται ή να αυξάνεται, με συνέπεια να αυξάνονται οι δυνατότητες επιχειρήσεων εγκατεστημένων σε άλλα κράτη μέλη να εξάγουν τα προϊόντα τους προς την αγορά αυτού του κράτους μέλους(25).

(111) Βάσει της προαναφερθείσας εκτίμησης, η Επιτροπή καταλήγει στο συμπέρασμα ότι το μέτρο πρέπει να θεωρηθεί ως κρατική ενίσχυση όπως αναφέρεται στο άρθρο 87 παράγραφος 1 της συνθήκης.

6.2. Εκτίμηση της συμβατότητας με το άρθρο 87 της συνθήκης

(112) Η Επιτροπή εκτίμησε εάν οι εξαιρέσεις που προβλέπονται στο άρθρο 87 παράγραφοι 2 και 3 της συνθήκης μπορούν να εφαρμοστούν. Οι εξαιρέσεις που προβλέπονται στο άρθρο 87 παράγραφος 2 της συνθήκης μπορούν να αποτελέσουν τη βάση για να κριθεί μια ενίσχυση συμβιβάσιμη με την κοινή αγορά. Ωστόσο, η ενίσχυση α) δεν έχει κοινωνικό χαρακτήρα και δεν χορηγείται προς μεμονωμένους καταναλωτές, β) δεν επανορθώνει ζημίες που προκαλούνται από θεομηνίες ή άλλα έκτακτα γεγονότα και γ) δεν είναι αναγκαία για την αντιστάθμιση των οικονομικών μειονεκτημάτων που προκαλούνται από τη διαίρεση της Γερμανίας.

(113) Οι εξαιρέσεις του άρθρου 87 παράγραφος 3 στοιχεία α), β) και δ) της συνθήκης όσον αφορά την προώθηση της οικονομικής ανάπτυξης περιοχών, στις οποίες το βιοτικό επίπεδο είναι ασυνήθως χαμηλό ή στις οποίες επικρατεί σοβαρή υποαπασχόληση, την προώθηση σημαντικών σχεδίων κοινού ευρωπαϊκού ενδιαφέροντος και την προώθηση του πολιτισμού και της διατήρησης της πολιτιστικής κληρονομιάς, δεν ισχύουν στην προκειμένη περίπτωση.

(114) Το Ηνωμένο Βασίλειο δεν επιχείρησε να δικαιολογήσει την ενίσχυση βάσει των λόγων που απαριθμούνται στην προηγούμενη αιτιολογική σκέψη.

(115) Όσον αφορά το πρώτο μέρος της εξαίρεσης του άρθρου 87 παράγραφος 3 στοιχείο γ) της συνθήκης, συγκεκριμένα τις ενισχύσεις για την προώθηση της ανάπτυξης ορισμένων οικονομικών δραστηριοτήτων, η Επιτροπή παρατηρεί ότι η ενίσχυση δεν έχει στόχους όπως την έρευνα και την ανάπτυξη, ή τις επενδύσεις από μικρές και μεσαίες επιχειρήσεις. Επίσης, δεν φαίνεται πιθανό ότι η ενίσχυση έχει ως στόχο τη διάσωση και αναδιάρθρωση της Shotton. Ως εκ τούτου, η ενίσχυση δεν μπορεί να θεωρηθεί συμβιβάσιμη με την κοινή αγορά βάσει του λόγου αυτού.

(116) Κατά συνέπεια, πρέπει να εξεταστεί εάν η ενίσχυση μπορεί να λάβει εξαίρεση βάσει του άρθρου 87 παράγραφος 3 στοιχείο γ) της συνθήκης για άλλους λόγους, συγκεκριμένα, εάν το πλαίσιο για τις περιβαλλοντικές ενισχύσεις και οι κατευθυντήριες γραμμές για τις περιφερειακές ενισχύσεις ισχύουν στην προκειμένη περίπτωση.

6.2.1. Εκτίμηση βάσει του πλαισίου για τις περιβαλλοντικές ενισχύσεις

6.2.1.1. Δυνατότητα εφαρμογής του πλαισίου για τις περιβαλλοντικές ενισχύσεις

(117) Τα περιβαλλοντικά οφέλη είναι αναμφισβήτητα: η επαναχρησιμοποίηση απορριμμάτων χαρτιού είναι φιλικότερη για το περιβάλλον από ό,τι η εναπόθεσή τους στους χώρους υγειονομικής ταφής.

(118) Σύμφωνα με το σημείο 29 του πλαισίου για τις περιβαλλοντικές ενισχύσεις, μπορούν να εγκριθούν επενδυτικές ενισχύσεις "που επιτρέπουν στις επιχειρήσεις να υπερβούν τα ισχύοντα κοινοτικά πρότυπα, ή σε περίπτωση που οι επιχειρήσεις πραγματοποιούν επενδύσεις ελλείψει υποχρεωτικών κοινοτικών προτύπων [...]".

(119) Η ενίσχυση χορηγείται στη Shotton για τη βελτίωση γενικά του περιβάλλοντος στο Ηνωμένο Βασίλειο και προκειμένου το Ηνωμένο Βασίλειο να συμμορφωθεί με τις υποχρεώσεις του σύμφωνα με την οδηγία περί υγειονομικής ταφής(26) και την οδηγία για τις συσκευασίες(27). Η ενίσχυση δεν χορηγείται για τη βελτίωση των προτύπων που ισχύουν άμεσα για την επιχείρηση. Κατά συνέπεια, η πρώτη περίπτωση που αναφέρεται στο σημείο 29 του πλαισίου για τις περιβαλλοντικές ενισχύσεις, που επιτρέπει τη χορήγηση ενίσχυσης προκειμένου οι επιχειρήσεις να υπερβούν τα ισχύοντα κοινοτικά πρότυπα δεν ισχύει στην προκειμένη περίπτωση.

(120) Το δεύτερο ενδεχόμενο που αναφέρεται στο σημείο 29 του πλαισίου για τις περιβαλλοντικές ενισχύσεις αφορά τη χορήγηση ενίσχυσης σε περίπτωση που οι επιχειρήσεις πραγματοποιούν επενδύσεις ελλείψει υποχρεωτικών κοινοτικών προτύπων. Το Ηνωμένο Βασίλειο ισχυρίστηκε ότι δεν υπάρχουν πρότυπα που να ισχύουν για την εταιρεία, αλλά για το κράτος μέλος, και ότι ως εκ τούτου μια επενδυτική ενίσχυση μπορεί να εγκριθεί βάσει του πλαισίου για τις περιβαλλοντικές ενισχύσεις.

(121) Σύμφωνα με τις γενικές αρχές δικαίου, μια εξαίρεση θα πρέπει να ερμηνεύεται κατά τρόπο περιοριστικό. Το πλαίσιο ορίζει τους όρους υπό τους οποίους η Επιτροπή μπορεί να θεωρήσει ότι μια ενίσχυση συμβιβάζεται με την κοινή αγορά σύμφωνα με το άρθρο 87 παράγραφος 3 στοιχείο γ) της συνθήκης και, ως εκ τούτου αποτελεί εξαίρεση στις γενικές αρχές που θεσπίζονται στο άρθρο 87 παράγραφος 1 της συνθήκης. Υπενθυμίζεται επίσης ότι το πλαίσιο για τις περιβαλλοντικές ενισχύσεις βασίζεται στη γενική αρχή "ο ρυπαίνων πληρώνει", και ότι κάθε ερμηνεία του πλαισίου θα πρέπει να συμμορφώνεται αυστηρά με την εν λόγω αρχή.

(122) Για το λόγο αυτό, η εξεταζόμενη υπόθεση - η οποία αφορά κρατική ενίσχυση για την προώθηση της ανακύκλωσης η οποία απαλλάσσει ρυπαίνοντες από επιβαρύνσεις τις οποίες κανονικά θα έπρεπε να επωμιστούν - δεν μπορεί να υπαχθεί στο πεδίο εφαρμογής του δεύτερου τμήματος του σημείου 29. Πρέπει να σημειωθεί ότι η ενίσχυση δεν αποσκοπεί στη μείωση της ποσότητας απορριμμάτων χαρτιού που προκύπτει από τις πωλήσεις της Shotton, αλλά ότι ενθαρρύνει τη Shotton να χρησιμοποιεί απορρίμματα χαρτιού που προέρχονται από προϊόντα οποιουδήποτε άλλου παραγωγού χαρτιού. Η Επιτροπή κρίνει ότι το σημείο 29 του πλαισίου για τις περιβαλλοντικές ενισχύσεις αφορά περιπτώσεις στις οποίες μία επιχείρηση πραγματοποιεί επενδύσεις για να βελτιώσει τις δικές της περιβαλλοντικές επιδόσεις και να μειώσει τη ρύπανση που η ίδια προκαλεί. Στις περιπτώσεις αυτές, μπορεί να επιτραπεί η χορήγηση ενίσχυσης ως κινήτρου για τη βελτίωση της περιβαλλοντικής κατάστασης ης εταιρείας. Ειδάλλως, θα ήταν εύκολο να παρακαμφθούν οι κανόνες, χορηγώντας ενίσχυση όχι στους ρυπαίνοντες αλλά στις εταιρείες που επιλαμβάνονται της ρύπανσης.

(123) Η ερμηνεία αυτή επιβεβαιώνεται από το σημείο 18 στοιχείο β) του πλαισίου για τις περιβαλλοντικές ενισχύσεις, στο οποίο αναφέρεται ότι η ενίσχυση "μπορεί να αποτελέσει κίνητρο ώστε οι επιχειρήσεις να υπερβούν τα περιβαλλοντικά πρότυπα ή να προβούν σε πρόσθετες επενδύσεις με σκοπό να καταστήσουν λιγότερο ρυπογόνες τις εγκαταστάσεις τους".

(124) Επιπλέον, η ερμηνεία που προτείνουν οι αρχές του Ηνωμένου Βασιλείου ενδέχεται να οδηγήσει στην επιδότηση μεγάλων επενδύσεων από τα κράτη μέλη, με υψηλές εντάσεις, σε όλους εκείνους τους τομείς στους οποίους είναι δυνατή η χρήση δευτερογενών πρώτων υλών. Ανάλογες ενισχύσεις θα μπορούσαν να χορηγηθούν σε μη ενισχυόμενες περιοχές ή, σε κάθε περίπτωση, χωρίς να πρέπει να τηρούνται οι κανόνες των περιφερειακών ενισχύσεων, με σοβαρές επιπτώσεις στις σχετικές αγορές.

(125) Επιπλέον, στην προκειμένη περίπτωση, δεν είναι σαφής ο χαρακτήρας κινήτρου της ενίσχυσης. Η Επιτροπή κρίνει ότι η ενίσχυση δεν διαθέτει τον απαραίτητο χαρακτήρα κινήτρου, δεδομένου ότι αφορά μία επένδυση τελευταίας τεχνολογίας. Η άποψη αυτή επιβεβαιώνεται από τις παρατηρήσεις των παραγωγών χαρτιού Α και Β. Η χρησιμοποίηση ανακτημένου χαρτιού για την παραγωγή δημοσιογραφικού χαρτιού αποτελεί κοινή πρακτική και η αναγκαιότητα του μέτρου είναι αμφίβολη(28).

(126) Επιπλέον, η Επιτροπή παρατήρησε, κατά την επίσκεψή της στο εργοστάσιο της Shotton, ότι το όλο επενδυτικό σχέδιο, με εξαίρεση τον καυστήρα λάσπης, είχε ήδη αρχίσει και ήταν μάλιστα σε προχωρημένο στάδιο. Αυτό επιβεβαίωσε την άποψη της Επιτροπής ότι η ενίσχυση δεν είχε χαρακτήρα κινήτρου, όπως απαιτείται από το πλαίσιο για τις περιβαλλοντικές ενισχύσεις.

(127) Η Επιτροπή κρίνει ότι καμία άλλη από τις διατάξεις του πλαισίου για τις περιβαλλοντικές ενισχύσεις δεν ισχύει στην προκειμένη περίπτωση. Οι λειτουργικές ενισχύσεις για τη διαχείριση των αποβλήτων μπορούν να εγκριθούν, εφόσον οι εν λόγω ενισχύσεις αποδεικνύονται απόλυτα απαραίτητες, υπό τους όρους που προσδιορίζονται στα σημεία 42 έως 46 του πλαισίου. Ωστόσο, το εξεταζόμενο μέτρο, το οποίο συνιστά επενδυτική ενίσχυση, δεν πληροί τους εν λόγω όρους.

(128) Η Επιτροπή καταλήγει στο συμπέρασμα ότι το περιβαλλοντικό πλαίσιο δεν μπορεί να εφαρμοστεί στην επένδυση συνολικά, στο βαθμό που αυτή αφορά την ανακύκλωση απορριμμάτων χαρτιού.

(129) Ωστόσο, το περιβαλλοντικό πλαίσιο ενδέχεται να ισχύει όσον αφορά συγκεκριμένα τμήματα της επένδυσης, που δεν σχετίζονται με την ανακύκλωση απορριμμάτων χαρτιού, αλλά αποσκοπούν στη μείωση της ρύπανσης που προκαλεί η Shotton.

(130) Σύμφωνα με τις πληροφορίες που υπέβαλε το Ηνωμένο Βασίλειο, το επενδυτικό κόστος όσον αφορά την επεξεργασία της ρυπογόνου λάσπης ως αποτέλεσμα της αφαίρεσης της μελάνης από τα απορρίμματα χαρτιού είναι επιλέξιμο για τη χορήγηση περιβαλλοντικής ενίσχυσης. Η μετατροπή με σκοπό τη χρησιμοποίηση ανακυκλωμένων ινών κατά 100 % ως πρώτης ύλης σημαίνει αύξηση της ετήσιας ποσότητας παραγόμενης λάσπης από [...] σε 200000 τόνους. Από την άποψη αυτή, η Shotton τροποποίησε το αρχικό σχέδιό της και θα κατασκευάσει έναν καυστήρα λάσπης εντελώς νέου τύπου. Ο εν λόγω καυστήρας θα λειτουργεί βάσει λάσπης, χαμηλής ποιότητας καταλοίπων υλοτομίας και προκατεργασμένων οικιακών αποβλήτων, αντί του μη ανανεώσιμου αερίου όπως αρχικά προβλεπόταν(29). Ο καυστήρας θα παράγει ατμό και ηλεκτρισμό για τις ενεργειακές ανάγκες του εργοστασίου. Η κατασκευή του καυστήρα λάσπης δεν έχει ακόμα αρχίσει, το οποίο σημαίνει ότι στην περίπτωση αυτή η ενίσχυση έχει καθαρά χαρακτήρα κινήτρου.

(131) Η καύση της λάσπης δεν είναι απαραίτητη για τη διαδικασία παραγωγής, δεδομένου ότι η Shotton θα μπορούσε να χρησιμοποιήσει 62500 τόνους λάσπης για την παραγωγή ατμού στον υπάρχοντα καυστήρα, να χρησιμοποιήσει 10000 τόνους για στρωμνές ζώων και να διασκορπίζει τους υπόλοιπους 127500 τόνους σε καλλιεργούμενα εδάφη. Η εν λόγω εναλλακτική λύση θα ήταν σε απόλυτη συμφωνία με τη σχετική νομοθεσία(30). Ο καυστήρας δεν θα χρησιμοποιεί φυσικό αέριο αλλά ανανεώσιμες πηγές, συγκεκριμένα, κατάλοιπα υλοτομίας (τα οποία επί του παρόντος δεν χρησιμοποιούνται για κανέναν άλλο σκοπό) και προεπεξεργασμένα οικιακά απόβλητα (από τα οποία έχουν ήδη αφαιρεθεί τα ανακυκλώσιμα στοιχεία). Επιπλέον, εάν ο διασκορπισμός στο έδαφος καταστεί ακριβότερος, είναι δυνατό μέρος της λάσπης να καταλήξει στους χώρους υγειονομικής ταφής. Λαμβάνοντας ιδίως υπόψη τις μεγάλες ποσότητες της παραγόμενης λάσπης, τη μικρή θρεπτική αξία της λάσπης σε περίπτωση διασκορπισμού στο έδαφος(31) και την ιδιαίτερα υψηλή αναλογία καδμίου: φωσφόρου(32), η ανάκτηση της θερμικής αξίας μέσω της καύσης είναι προτιμότερη από περιβαλλοντική άποψη(33). Αυτό επιβεβαιώνεται από ανάλυση που πραγματοποίησε ο Οργανισμός Περιβάλλοντος για την Αγγλία και την Ουαλία (Environmental Agency for England and Wales) βάσει του κανονιστικού συστήματος για την ολοκληρωμένη πρόληψη και έλεγχο της ρύπανσης (Integrated Pollution Prevention and Control) που βασίζεται στο Κείμενο αναφοράς για τις βέλτιστες διαθέσιμεςτεχνικέςπου έχει συνταχθεί από την Επιτροπή(34).

(132) Ως εκ τούτου, η Επιτροπή καταλήγει στο συμπέρασμα ότι το σημείο 29 του πλαισίου για τις περιβαλλοντικές ενισχύσεις ισχύει όσον αφορά την επένδυση στον καυστήρα λάσπης.

6.2.1.2. Εφαρμογή του πλαισίου για τις περιβαλλοντικές ενισχύσεις στο στοιχείο "καυστήρας λάσπης"

(133) Σύμφωνα με το σημείο 29 του πλαισίου για τις περιβαλλοντικές ενισχύσεις, οι επενδυτικές ενισχύσεις μπορούν να εγκριθούν σε ποσοστό μέχρι 30 % ακαθάριστο των επιλέξιμων επενδυτικών δαπανών. Δεδομένου ότι η Shotton είναι εγκατεστημένη σε περιοχή επιλέξιμη για περιφερειακή ενίσχυση βάσει του άρθρου 87 παράγραφος 3 στοιχείο γ) της συνθήκης, μπορούν να προστεθούν άλλες πέντε ποσοστιαίες μονάδες βάσει του σημείου 34 στοιχείο α) του πλαισίου για τις περιβαλλοντικές ενισχύσεις.

(134) Σύμφωνα με το σημείο 36 του πλαισίου για τις περιβαλλοντικές ενισχύσεις, "οι εν λόγω επενδύσεις είναι επενδύσεις σε γήπεδα, εφόσον είναι απόλυτα αναγκαίες για την επίτευξη περιβαλλοντικών στόχων, σε κτίρια, εγκαταστάσεις και εξοπλισμό που προορίζεται για τον περιορισμό ή την εξάλειψη της ρύπανσης και των ενοχλήσεων, ή για την προσαρμογή των μεθόδων παραγωγής προκειμένου να προστατευθεί το περιβάλλον".

(135) Σύμφωνα με το σημείο 37 του πλαισίου, οι επιλέξιμες δαπάνες πρέπει να περιορίζονται αυστηρά στις πρόσθετες δαπάνες που απαιτούνται για την επίτευξη των περιβαλλοντικών στόχων. Οι επιλέξιμες δαπάνες πρέπει να υπολογίζονται χωρίς τα πλεονεκτήματα που αποκομίζονται από ενδεχόμενη αύξηση παραγωγικής ικανότητας, οικονομίες στις δαπάνες που πραγματοποιούνται κατά τα πέντε πρώτα έτη ζωής της επένδυσης και από τις πρόσθετες συναφείς παραγωγές κατά την αυτή περίοδο των πέντε ετών.

(136) Η Επιτροπή θεωρεί ότι οι δαπάνες που υπέβαλε το Ηνωμένο Βασίλειο όσον αφορά τον καυστήρα λάσπης αποτελούν πράγματι επενδυτικές και όχι λειτουργικές δαπάνες, δεδομένου ότι αφορούν επενδύσεις σε εξοπλισμό.

(137) Το κόστος για την κατασκευή ενός εντελώς νέου καυστήρα λάσπης είναι υψηλότερο από το προβλεπόμενο στην κοινοποίηση, 42,50 εκατ. GBP αντί 26,2 εκατ. GBP. Όπως προαναφέρθηκε, λόγω της μετατροπής με σκοπό τη χρησιμοποίηση ανακυκλωμένων ινών κατά 100 %, θα παράγεται σχεδόν δύο φορές περισσότερη λάσπη από το εργοστάσιο δημοσιογραφικού χαρτιού, δηλαδή ετησίως περίπου 200000 τόνοι συνολικά. Ο καυστήρας λάσπης που είχε αρχικά κοινοποιηθεί θα είχε ικανότητα περίπου 200.000 τόνων/ετησίως, και υπολογιζόταν να κοστίσει περίπου 26,2 εκατ. GBP. Ωστόσο, μετά την αρχική κοινοποίηση, η Shotton είχε την ευκαιρία να εξετάσει εάν θα μπορούσε να αυξήσει τα περιβαλλοντικά οφέλη αντικαθιστώντας τη χρήση μη ανανεώσιμου αερίου ως καυσίμου στον καυστήρα λάσπης με καύσιμο το οποίοι θα αποτελείτο από ανανεώσιμα κατάλοιπα υλοτομίας χαμηλής ποιότητας και προεπεξεργασμένα οικιακά απόβλητα. Δεδομένου ότι η λάσπη προέρχεται από ανακυκλωμένες ίνες έχει πολύ χαμηλότερη θερμική αξία από ό,τι η λάσπη που προέρχεται από παρθένο χαρτοπολτό και ανακυκλωμένο μείγμα χαρτοπολτού, για την καύση περίπου 200000 τόνων λάσπης ετησίως, απαιτείται μία μεγάλη ποσότητα στερεών καυσίμων(35). Ως αποτέλεσμα, το συνολικό μέγεθος του καυστήρα λάσπης και η σχετική υποδομή θα αυξηθούν.

(138) Όσον αφορά τις νέες χρησιμοποιούμενες τεχνικές, η Shotton ζήτησε να διενεργηθεί επίσημη μελέτη όσον αφορά το θέμα αυτό. Μια από τις εναλλακτικές λύσεις που υποβλήθηκαν στη Shotton αφορούσε την αντικατάσταση του φυσικού αερίου ως πρωτογενούς καυσίμου για την καύση της λάσπης από την αφαίρεση μελάνης, με συνδυασμό καυσίμου από τα τοπικά δάση και τα απόβλητα των γειτονικών κοινοτήτων.

(139) Η Επιτροπή παρατηρεί ότι η εν λόγω τροποποίηση από τις αρχές του Ηνωμένου Βασιλείου συμφωνεί με τις παρατηρήσεις του παραγωγού χαρτιού Α, που ανέφερε ότι η αύξηση της ικανότητας αφαίρεσης μελάνης θα απαιτούσε υψηλότερη ικανότητα καύσης και αφυδάτωσης της λάσπης από την ήδη υπάρχουσα. Ο νέος εξοπλισμός καύσης και αφυδάτωσης της λάσπης θα μπορεί, κατά πάσα πιθανότητα, να εξυπηρετήσει τις συνολικές ανάγκες του εργοστασίου όσον αφορά την καύση και αφυδάτωση της λάσπης.

(140) Οι δαπάνες που σχετίζονται με τον καυστήρα λάσπης κατανέμονται ως εξής:

>ΘΕΣΗ ΠΙΝΑΚΑ>

(141) Για τον υπολογισμό των επιλέξιμων δαπανών σύμφωνα με το σημείο 29 του πλαισίου για τις περιβαλλοντικές ενισχύσεις η Επιτροπή μπορεί να λάβει υπόψη της μόνο τις πρόσθετες δαπάνες που απαιτούνται για την καύση της λάσπης χρησιμοποιώντας το πλέον οικονομικό μέσο. Οι πρόσθετες δαπάνες της αυξημένης ικανότητας για την καύση των προεπεξεργασμένων οικιακών αποβλήτων, εφόσον τα κατάλοιπα υλοτομίας και η λάσπη χρησιμοποιούνται ως πρόσθετα καύσιμα, δεν είναι αυστηρά απαραίτητες για την καύση της λάσπης. Για τον λόγο αυτό, η Επιτροπή, ως πρώτο βήμα, εξέτασε τις επιλέξιμες δαπάνες συγκρίνοντας έναν υποθετικό, τον πλέον οικονομικό, καυστήρα λάσπης που χρησιμοποιείται μόνο για την καύση της λάσπης, με την κατάσταση στην οποία ο υπάρχων καυστήρας θα συνέχιζε να χρησιμοποιείται για την παραγωγή ατμού, στην οποία μικρό μέρος της λάσπης θα χρησιμοποιείτο για στρωμνές ζώων και στην οποία το υπόλοιπο της λάσπης θα διασκορπιζόταν στο έδαφος. Ο υποθετικός καυστήρας μπορεί να θεωρηθεί ότι είναι ανάλογος ενός καυστήρα που τροφοδοτείται με αέριο όπως προβλεπόταν αρχικά, με επενδυτικό κόστος 26,2 εκατ. GBP.

(142) Σύμφωνα με το σημείο 37 του πλαισίου για τις περιβαλλοντικές ενισχύσεις, οι επιλέξιμες δαπάνες πρέπει να υπολογίζονται χωρίς τα πλεονεκτήματα που αποκομίζονται από ενδεχόμενη αύξηση παραγωγικής ικανότητας, οικονομίες στις δαπάνες που πραγματοποιούνται κατά τα πέντε πρώτα έτη ζωής της επένδυσης, και από τις πρόσθετες συναφείς παραγωγές κατ' αυτή την περίοδο των πέντε ετών. Σε αυτή την πρώτη φάση της εκτίμησης, τα "πλεονεκτήματα των πέντε ετών" αφορούν τα ακόλουθα:

α) ο διασκορπισμός της λάσπης στο έδαφος δεν είναι πλέον απαραίτητος, και δεν θα υπάρχουν πλέον δαπάνες σχετιζόμενες με τη χρήση της λάσπης για στρωμνές ζώων. Το κόστος των στρωμνών ζώων ανέρχεται σε [...] GBP ανά τόνο. Το κόστος του διασκορπισμού στο έδαφος εκτιμάται σε [...] GBP ανά τόνο. Οι αποφευχθείσες δαπάνες για 10000 τόνους λάσπης για στρωμνές ζώων και 127500 τόνους για διασκορπισμό στο έδαφος ανά έτος ανέρχεται σε [...] GBP ανά έτος. Για πέντε έτη, λαμβάνοντας υπόψη την καθαρή παρούσα αξία κατά το πρώτο έτος(36), το ποσό αυτό ανέρχεται σε [...] GBP·

β) ο καυστήρας, όπως είχε αρχικά προβλεφθεί, θα παρείχε 45 kg ατμού ανά δευτερόλεπτο, ενώ ο υπάρχων καυστήρας θα παράγει μόνο 27 kg ατμού ανά δευτερόλεπτο. Κατ' αυτό τον τρόπο, σε περίπτωση που ο υπάρχων καυστήρας θα συνέχιζε να χρησιμοποιείται, η Shotton θα έπρεπε να αγοράζει 18 kg ατμού ανά δευτερόλεπτο από τρίτα μέρη στην τιμή των [...] GBP ανά τόνο. Κατά συνέπεια, το ετήσιο πλεονέκτημα ανέρχεται σε [...] GBP. Για πέντε έτη, με βάση την καθαρή παρούσα αξία κατά το πρώτο έτος, το ποσό αυτό ανέρχεται σε [...] GBP·

γ) ο καυστήρας, όπως είχε αρχικά προβλεφθεί, θα έπρεπε να τροφοδοτείται με φυσικό αέριο. Η καύση 200000 τόνων λάσπης θα απαιτούσε [...] British Thermal Units (BTU) (Βρετανικές Θερμικές Μονάδες) ανά ώρα φυσικού αερίου στην τιμή των [...] GBP ανά BTU. Το ετήσιο κόστος θα ανερχόταν σε [...] GBP. Για πέντε έτη, βάσει της καθαρής παρούσας αξίας κατά το πρώτο έτος, το ποσό αυτό θα ανερχόταν σε [...] GBP. Δεδομένου ότι ο υπολογισμός θα πρέπει να βασίζεται στα καθαρά πλεονεκτήματα, το ποσό αυτό θα πρέπει να αφαιρεθεί από τα πλεονεκτήματα των πέντε ετών·

δ) ο υπάρχων καυστήρας θα έπρεπε να τροφοδοτείται με 35000 τόνους φλοιού κατ' έτος. Δεδομένου ότι η χρησιμοποίηση παρθένων ινών θα εγκαταλειφθεί, η Shotton θα έπρεπε να αγοράζει φλοιό από τρίτα μέρη. Το κόστος ανά τόνο υπολογίζεται σε [...] GBP. Το ετήσιο κόστος θα ανερχόταν σε [...] GBP. Για πέντε έτη, με βάση την καθαρή παρούσα αξία κατά το πρώτο έτος, το ποσό αυτό θα ανερχόταν σε [...] GBP.

(143) Με βάση τις εν λόγω υποθέσεις, η Επιτροπή υπολόγισε, σε μια πρώτη φάση, την ανώτατη επιτρεπτή ενίσχυση βάσει του σημείου 29 του πλαισίου για τις περιβαλλοντικές ενισχύσεις εφαρμοζόμενο στον καυστήρα λάσπης κατά τον ακόλουθο τρόπο: 35 % (26,2 εκατ. GBP - [...] GBP - [...] GBP + [...] GBP - [...] GBP) = 9305000 GBP.

(144) Σε μια δεύτερη φάση, η Επιτροπή υπολόγισε τις επιλέξιμες δαπάνες συγκρίνοντας τον καυστήρα λάσπης όπως προβλέπεται τώρα σε σχέση με την κατάσταση στην οποία ο υπάρχων καυστήρας θα συνέχιζε να χρησιμοποιείται. Η περίπτωση αυτή συνεπάγεται πολύ υψηλότερο επενδυτικό κόστος 42,5 εκατ. GBP, καθώς και τα ακόλουθα έξοδα και πλεονεκτήματα κατά τη διάρκεια πέντε ετών:

α) ο διασκορπισμός της λάσπης στο έδαφος δεν είναι πλέον απαραίτητος και δεν θα υπάρξουν πλέον δαπάνες σχετιζόμενες με τη χρησιμοποίηση λάσπης για στρωμνές ζώων·

β) η Shotton θα εισπράττει ένα "τέλος επεξεργασίας" ("gate fee") για τη χρήση καυσίμου από απορρίμματα (προεπεξεργασμένα οικιακά απόβλητα)·

γ) ο καυστήρας παρέχει ηλεκτρική ενέργεια η οποία ειδάλλως θα έπρεπε να αγοραστεί από τρίτους ή να παραχθεί από εγκαταστάσεις της ίδιας της εταιρείας·

δ) ο καυστήρας παρέχει περισσότερο ατμό από ό,τι ο υπάρχων. Η εν λόγω πρόσθετη ποσότητα θα έπρεπε ειδάλλως να αγοραστεί από τρίτους ή να παραχθεί από εγκαταστάσεις της ίδιας της εταιρείας·

ε) η Shotton αναμένεται να αποκομίσει πλεονεκτήματα από πιστοποιητικά οικολογικής υποχρέωσης (renewable obligation certificates) λόγω της χρήσης "πράσινης ενέργειας"·

στ) ο υπάρχων παλαιός καυστήρας θα έπρεπε να τροφοδοτείται με φλοιό. Ο φλοιός δεν είναι πλέον άμεσα διαθέσιμος, δεδομένου ότι το εργοστάσιο δεν θα χρησιμοποιεί παρθένες ίνες αλλά απορρίμματα χαρτιού ως πρώτη ύλη. Για το λόγο αυτό, ο εν λόγω φλοιός θα έπρεπε να αγοραστεί από τρίτους·

ζ) η διάθεση τοξικής τέφρας συνεπάγεται πρόσθετες δαπάνες·

η) ο νέος καυστήρας τροφοδοτείται με κατάλοιπα υλοτομίας, το οποίο σημαίνει πρόσθετες δαπάνες.

Στον κατωτέρω πίνακα παρουσιάζεται λεπτομερής υπολογισμός των πλεονεκτημάτων των πέντε ετών.

>ΘΕΣΗ ΠΙΝΑΚΑ>

(145) Βάσει των εν λόγω στοιχείων, η Επιτροπή υπολόγισε ως εκ τούτου, σε μια δεύτερη φάση, την ανώτατη επιτρεπτή ενίσχυση βάσει του σημείου 29 του πλαισίου για τις περιβαλλοντικές ενισχύσεις εφαρμοζόμενο στον καυστήρα λάσπης κατά τον ακόλουθο τρόπο: 35 % × (42,5 εκατ. GBP - 14686035 GBP) = 9735000 GBP.

(146) Η Επιτροπή παρατηρεί ότι η καύση καταλοίπων υλοτομίας και αστικών λυμάτων δεν σχετίζεται με τη διαδικασία παραγωγής δημοσιογραφικού χαρτιού και ότι, ως εκ τούτου, μόνον η καύση λάσπης συνιστά όφελος για το περιβάλλον, το οποίο μπορεί να ληφθεί υπόψη για τους σκοπούς του περιβαλλοντικού πλαισίου. Όταν ένα περιβαλλοντικό όφελος μπορεί να εξασφαλιστεί με διαφορετικό τρόπο, η ενίσχυση χορηγείται μόνο για την εναλλακτική λύση που συνεπάγεται τη χαμηλότερη επιλέξιμη δαπάνη. Στην περίπτωση αυτή, είναι σαφές από τα προαναφερθέντα ότι ο καυστήρας όπως αρχικά προβλεπόταν, εάν δηλαδή καίει μόνο τη λάσπη και τροφοδοτείται με αέριο, συνιστά τη λύση που συνεπάγεται τη χαμηλότερη επιλέξιμη δαπάνη. Κατά συνέπεια, η Επιτροπή καταλήγει στο συμπέρασμα ότι το ανώτατο ποσό επιλέξιμης ενίσχυσης βάσει του πλαισίου για τις περιβαλλοντικές ενισχύσεις είναι 9305000 GBP.

(147) Το τέλος επεξεργασίας που η Shotton ευελπιστεί να εξασφαλίσει για τα προεπεξεργασμένα οικιακά απόβλητα θα είναι κατά πάσα πιθανότητα κάτω των [...] GBP ανά τόνο. Ωστόσο, η Επιτροπή πρέπει να λάβει υπόψη της την αβεβαιότητα του εν λόγω αριθμητικού στοιχείου λόγω του καινοτόμου χαρακτήρα της διαδικασίας επεξεργασίας, των άγνωστων εξελίξεων όσον αφορά το φόρο υγειονομικής ταφής και άλλων παραγόντων που επηρεάζουν την εν λόγω τιμή. Εάν στην πραγματικότητα η τιμή αυτή αποδειχθεί υψηλότερη(37), η Shotton θα εξασφαλίσει περισσότερα πλεονεκτήματα, τα οποία θα πρέπει να αφαιρεθούν από το επενδυτικό κόστος. Εάν το τέλος επεξεργασίας υπερβεί τις [...] GBP κατά μέσο όρο στο διάστημα της πενταετούς περιόδου, οι ελάχιστες επιλέξιμες δαπάνες θα πρέπει να υπολογιστούν βάσει του νέου καυστήρα. Για το λόγο αυτό, το ποσό της ενίσχυσης, όπως εγκρίνεται στην παρούσα απόφαση, θα αποδειχθεί υπερβολικά υψηλό, δεδομένου ότι ο σωστός υπολογισμός θα έπρεπε να είχε βασιστεί στο κόστος του νέου καυστήρα και όχι του υποθετικού όπως προβλέπεται ανωτέρω. Για το λόγο αυτό η Επιτροπή μπορεί να εγκρίνει την ενίσχυση μόνο υπό τον όρο ότι σε περίπτωση που το τέλος επεξεργασίας για προεπεξεργασμένα οικιακά απόβλητα υπερβεί τις [...] GBP ανά τόνο, οι αρχές του Ηνωμένου Βασιλείου πρέπει να υπολογίσουν εκ νέου το δέον ποσό ενίσχυσης και να μεριμνήσουν ώστε η ενίσχυση να μην υπερβαίνει το επίπεδο του 35 % των επιλέξιμων δαπανών, όπως αυτές υπολογίστηκαν στη δεύτερη φάση που περιγράφεται ανωτέρω, λαμβάνοντας υπόψη την πραγματική τιμή του τέλους επεξεργασίας. Η Shotton ανέλαβε γραπτά τη δέσμευση ότι θα υποβάλει τις απαραίτητες πληροφορίες στον WRAP και θα επιστρέψει με τόκο στις αρχές του Ηνωμένου Βασιλείου το ποσό ενίσχυσης που καταβλήθηκε καθ' υπερβολή, εφόσον προκύψει ανάλογη κατάσταση.

6.2.2. Δυνατότητα εφαρμογής των κατευθυντήριων γραμμών για τις περιφερειακές ενισχύσεις

(148) Στο σημείο 4.1 των κατευθυντήριων γραμμών για τις περιφερειακές ενισχύσεις ορίζεται ότι οι ενισχύσεις μπορούν να χορηγηθούν είτε για την πραγματοποίηση παραγωγικών επενδύσεων (αρχικές επενδύσεις), είτε για τη δημιουργία απασχόλησης που σχετίζεται με την επένδυση.

(149) Οι παραγωγοί Α και Β ισχυρίστηκαν ότι οι κατευθυντήριες γραμμές για τις περιφερειακές ενισχύσεις δεν ισχύουν, δεδομένου ότι η επένδυση δεν έχει ως στόχο τη δημιουργία ή τη διατήρηση θέσεων εργασίας. Επίσης, δεν φαίνεται να έχει θετικές επιπτώσεις στην ανάπτυξη της περιοχής. Επιπλέον, βάσει των υποβληθεισών δαπανών, η σχεδιαζόμενη ενίσχυση για τη Shotton δεν θα πρέπει να θεωρηθεί ως επενδυτική ενίσχυση αλλά ως λειτουργική, δεδομένου ότι αφορά την απλή αντικατάσταση και τον εκσυγχρονισμό παλαιών εγκαταστάσεων.

(150) Το επενδυτικό σχέδιο στην περίπτωση αυτή έχει ως στόχο την εισαγωγή μίας εντελώς νέας παραγωγικής διαδικασίας για τη χρησιμοποίηση του χαρτοπολτού ως πρώτης ύλης. Σύμφωνα με το σημείο 4.4 των κατευθυντήριων γραμμών για τις περιφερειακές ενισχύσεις, μία αρχική επένδυση μπορεί να αφορά "την επέκταση υφιστάμενων εγκαταστάσεων ή την εκκίνηση δραστηριότητας η οποία συνεπάγεται θεμελιώδη αλλαγή στο προϊόν ή τη μέθοδο παραγωγής μιας υφιστάμενης εγκατάστασης (διαμέσου του εξορθολογισμού, της διαφοροποίησης ή του εκσυγχρονισμού)". Για το λόγο αυτό, η Επιτροπή θεωρεί ότι η επένδυση είναι επιλέξιμη για τη χορήγηση ενίσχυσης σύμφωνα με τις κατευθυντήριες γραμμές για περιφερειακές ενισχύσεις. Ωστόσο, δεδομένου ότι οι επιλέξιμες δαπάνες που σχετίζονται με τον καυστήρα, συμπεριλαμβανομένων των πρόσθετων δαπανών που σχετίζονται με την καύση καταλοίπων υλοτομίας και αστικών αποβλήτων, έχουν ήδη ληφθεί υπόψη βάσει του περιβαλλοντικού πλαισίου και, όπως θα προκύψει από τους ακόλουθους υπολογισμούς, εγκρίνονται με υψηλότερη ένταση ενίσχυσης βάσει του εν λόγω πλαισίου, δεν μπορούν να θεωρηθούν επιλέξιμες για τη χορήγηση πρόσθετης ενίσχυσης σύμφωνα με τις κατευθυντήριες γραμμές για τις περιφερειακές ενισχύσεις.

(151) Όσον αφορά το χαρακτήρα κινήτρου της ενίσχυσης, το σημείο 4.2 των κατευθυντήριων γραμμών για τις περιφερειακές ενισχύσεις ορίζει ότι η αίτηση για ενίσχυση πρέπει να υποβάλλεται πριν από την έναρξη της εκτέλεσης των σχεδίων. Από τις πληροφορίες που υπέβαλε το Ηνωμένο Βασίλειο προκύπτει ότι η Shotton δεν άρχισε τις εργασίες πριν χαρακτηριστεί ως προτιμώμενος προσφέρων στο πλαίσιο του διαγωνισμού. Για το λόγο αυτό, η Επιτροπή κρίνει ότι η εξεταζόμενη ενίσχυση έχει χαρακτήρα κινήτρου όπως απαιτείται σύμφωνα με τις κατευθυντήριες γραμμές για τις περιφερειακές ενισχύσεις.

(152) Σύμφωνα με το πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια(38) (στο εξής "πολυτομεακό πλαίσιο"), σημείο 2.1 εδάφιο i), πρέπει να κοινοποιούνται σχέδια των οποίων το συνολικό κόστος είναι τουλάχιστον 50 εκατ. ευρώ, και η σωρευτική ένταση ενίσχυσης εκφρασμένη ως ποσοστό του επιλέξιμου επενδυτικού κόστους είναι τουλάχιστον ίση με το 50 % του ανώτατου ορίου περιφερειακής ενίσχυσης για μεγάλες επιχειρήσεις της υπό κρίση περιοχής και η ενίσχυση για κάθε δημιουργούμενη ή σωζόμενη θέση εργασίας ανέρχεται τουλάχιστον σε 40000 ευρώ. Στην προκειμένη περίπτωση το συνολικό κόστος σχεδίου ανέρχεται σε 125,21 εκατ. GBP (175 εκατ. ευρώ), η σωρευτική ένταση ενίσχυσης είναι 18 %, ενώ το όριο περιφερειακής ενίσχυσης είναι 15 % και η ενίσχυση ανά θέση εργασίας είναι περίπου 5,75 εκατ. GBP. Ως εκ τούτου, η ενίσχυση πρέπει να κοινοποιηθεί βάσει του πολυτομεακού πλαισίου.

(153) Μετά από αίτηση της Επιτροπής, το Ηνωμένο Βασίλειο υπέβαλε πληροφορίες που επιτρέπουν στην Επιτροπή να εκτιμήσει την υπόθεση βάσει του πολυτομεακού πλαισίου.

(154)

>ΘΕΣΗ ΠΙΝΑΚΑ>

(155) Σε σύγκριση με τις αρχικές δαπάνες που υποβλήθηκαν στην κοινοποίηση, το Ηνωμένο Βασίλειο μείωσε το συνολικό ποσό των δαπανών για διάφορους λόγους, όπως η μεγάλη αγοραστική ισχύς της UPM-Kymmene, η τρέχουσα κατάσταση κρίσης της ευρωπαϊκής αγοράς για την κατασκευή κατα